Simbahan ni Jesukristo (Mga Banal sa mga Huring Aldaw) - Wikipedia\nSimbahan ni Jesukristo (Mga Banal sa mga Huring Aldaw)\n(Pinagbalikwat gikan sa Simbahan ni Kristo (Santos nin mga Huring Aldaw))\nAn Simbahan ni Kristo (Ingles: Church of Christ) kan naghaloy inapod na An Simbahan ni Jesukristo nin mga Banal sa Huring-aldaw (The Church of Jesus Christ of Latter-Day Saints), an orihinal na relihiyosong kongregasyon na pigtugdas ni Joseph Smith, Jr. Pinagbilog ini kan 1829 asin pinagtugdas kan Abril 6, 1830 sa norteng-sulnopan nin New York asin ini an enot na simbahan na nagpapautob nin mga pagtubod na uyon sa Libro ni Mormon (Book of Mormon) na pigsalin mismo ni Joseph Smith Jr. sa tabang nin kapangyarihan nin Espiritu Santo na gikan sa orihinal na lingguwaheng konsistido nin kaaraman kan mga Hudiyo asin Ehipsiyano, asin iyo ngonyan an minarepresentar sa pormal na kapinunan kan Kahiroan nin Mga Banal sa mga Huring Aldaw.\nAn Libro ni Mormon iyo an panulok-gapo kan Simbahan na naglalaman kan mga historya nin mga katawohan, Nephita asin Lamanita, asin mga lumang propeta na nagpaduman sa Lumang Amerika matapos na destrosohon an Jerusalem sa panahon ni Hadeng Zedekiah, hade nin Judah (mga 600 B.C.). Mababasa man an ministeryo nin Kagurangnang Jesukristo  sa mga katadaang katawohan matapos na siya nagsakat sa langit asin nagbaba sa lugar nin Lumang Amerika asin nagtukdo man sainda kan plano nin kaligtasan bilang pag-utob sa saiyang sinambit sa atubangan kan mga Hudiyo sa Jerusalem (Juan 10:16).  An mga miyembro kan Simbahan nagtutubod man na may kasegurohan na an pagluwas kan Libro ni Mormon iyo an bilog na kautuban kan propesiya ni Ezekiel na nanunungod sa mga huring aldaw. (Ezekiel 37:16-20)\nSi Joseph Smith, Jr. asin an saiyang mga kairibahan nagmawot na an Simbahan ni Kristo iyo an magigin sarong restorasyon (Restoration) kan enot na siglong Kristiyanong Simbahan, na si Smith nagtukdo na nahulog gikan sa pabor asin awtoridad nin Diyos nin huli sa sarong Dakulaong Apostasya (Great Apostasy). Kasunod sa pagkagadan ni Smith kan 1844, nagkaigwa nin sarong krisis nin awtoridad, na an mayor sa kadaklan kan mga miyembro nagsurunod ki Brigham Young pasiring sa Teritoryo nin Utah asin nagkapirang saraditon na mga denominasyon na nagkatarada sa kapalibutan nin mga estado. An gabos na mga simbahan na nagresulta kaining kabarangaan (Schism) nakonsidera kan saindang mga sadire na magin maninigong tagapagpadagos kan orihinal na Simbahan ni Kristo (Church of Christ).\n1 Historiya kan LDS na konsepto nin sarong Simbahan ni Kristo\n2 Organisasyon kan Simbahan\n3 Lokasyon kan Organisasyon\n4 Mga Pangyayari sa Organisasyon\n5 An Pangaran kan Simbahan\n5.1 Historikong Kalikodan\n5.2 Mga Amay na Kariliwatan\n5.3 Mga Huring Pinagkakaiba\n6 Mga Pinag-akong Kasalidahan\nHistoriya kan LDS na konsepto nin sarong Simbahan ni KristoLiwaton\nMayo pa nin sarong bantog na rekord nin kaidto pang konsepto nin mga Mormons para sa sarong Simbahan ni Kristo bago pa man an pagsalin ni Joseph Smith Jr kan Libro ni Mormon magpoon Abril hanggan Hunyo 1829. Sa panahon kaidtong pagsalin, an panluwasang desinyo luhay-luhay na nagigin malinaw para sa sarong komunidad nin mga paratubod, na may awtoridad gikan sa Diyos, mga ordinansa siring baga sa pagbubunyag, asin pag-ordina nin mga klerigo. Kan panahon nin Abril 1829, si Smith nagsalin kan sarong estorya ni Alma an Gurang, an dating pade nin sarong maraot na hade, na nagbunyag kan saiyang mga parasunod sa paagi nin paglubog, “na igwang awtoridad gikan sa Makapangyarihang Diyos”, asin nag-apod kan saiyang komunidad nin mga paratubod na “Simbahan nin Diyos, o an Simbahan ni Kristo”. (Mosias 18:13-17). An libro pinagladawan an klerigo kan simbahang nasambit na konsistido nin mga kapadian, na dae pinagbabayadan asin iyo an “mayong ibang ipagbabalangibog kundi pagsosolsol asin pagtubod sa Kagurangnan.” (Mosias 18:20). Si Alma sa kahaluyan pinag-establisa an kadakul na mga simbahan, na pinagkonsiderang “sarong simbahan” nin huli ta “mayong ibang pinagbabalangibog sa gabos na mga simbahan laen ining pagsosolsol asin pagtubod sa Diyos.” (Mosias 25:22). Sa kadagdagan sa mga kapadean, an libro nagsambit na an klerigo kaining mga simbahan man may kaayon na mga paratukdo. (Mosias 15:21). Sa kahaluyan, an libro nagsambit na an mga simbahan igwa nin mga gurang (elders). (Alma 4:7).\nDaeng pagkukulang, kan Mayo 1829, sarong kapahayagan ki Joseph Smith, Jr. na nagladawan sa “simbahan” sa impormal na mga termino: “Hilnga, iyo ini an sakuyang doktrina: na an siisay man na nagsosolsol asin nagdudulok sa sako, iyo man sana an sakuyang simbahan: an siisay man na nagdedeklara nin mas o kulang kaini, iyo man sana an bakong sako, kundi iyo an laban sako: kun kaya, siya bakong kaayon sa sakuyang simbahan. (Libro nin mga Kasugoan 9:16). An padagos na diktasyon ni Joseph Smith kan Libro ni Mormon nagsambit man na igwa nin “duwang simbahan sana: an saro iyo an simbahan kan Kordero ni Diyos, asin an saro iyo an simbahan kan diyablo.” (1 Nephi 14:10).\nBilang sarong kasimbagan sa mga ideya kan libro mapanungod sa pagbubunyag asin sa organisasyon kan mga simbahan, si Joseph Smith, Jr. asin si Oliver Cowdery nagbunyag sa lambang saro sa paagi nin paglubog kan Mayo 1829 na uyon sa pinagboot kan anghel na pinag-apod na Juan Bautista. Sinda man nagpoon na magburunyag nin dosenang mga katawohan, sa amay kaidtong Hunyo 1829. (Historiya kan Simbahan 1:6, p. 59). Kaya lang, ining mga kombertido (converts) dae pa kaayon sa sarong aktuwal asin pormal na organisasyon nin simbahan. Daeng pagkukulang, ining komunidad nin mga paratubod nag-aapod kan saindang mga sadire bilang “an Simbahan ni Kristo”, asin kaayon an mga kombertido na yaon sa tolong banwaan nin New York: Fayette, Manchester, asin Colesville.\nKan Hunyo 1829, kasimbagan sa mga kalingkagan (concerns) ni Oliver Cowdery, si Joseph Smith, Jr. nagdikta nin sarong kapahayagan na nagsasabi na “sa Libro ni Mormon an gabos na mga bagay iyo an pinagsurat, mapanungod sa sakuyang simbahan, sakuyang ebanghelyo, asin sa sakuyang gapo. Kumbaya kun ika magtutugdok kan sakuyang simbahah, asin kan sakuyang ebanghelyo, asin kan sakuyang gapo, an mga pintuan nin impiyerno dae makakapagtagal laban saimo” (Libro nin mga Kasugoan, p. 35, bersikulo 3-4). Kan mga panahon sa katahawan nin Hunyo asin Disyembre 1829, si Oliver Cowdery nagsabi na siya nagresibe nin sarong kapahayagan manunungod sa “kun paano siya dapat na magtutugdok kan saiyang simbahan asin manera kaini”. Ining kapahayagan iyo an pinag-apod na “Mga Artikulo kan Simbahan ni Kristo”, asin ini nag-indikar na an simbahan dapat na mag-oordina ni mga kapadean asin mga paratukdo “uyon sa mga regalo asin kapangapudan nin Diyos sa mga tawo.” An simbahan kaipuhan na regular na maghihirilingan sa pakipagbahagi kan tinapay asin arak. Si Cowdery pinagladawan bilang “sarong Apostol ni Jesukristo”. Uyon ki David Whitmer, kan Abril 1830, ining impormal na “Simbahan ni Kristo” nagkaigwa nin anom na mga gurang (elders) asin sitentang mga miyembro. (Whitmer, Address to All Believers, 1887, p. 33).\nOrganisasyon kan SimbahanLiwaton\nKan Abril 6, 1830, si Joseph Smith, Jr., Oliver Cowdery, asin sarong grupo na bana-banang may 30 mga paratubod naghirilingan tanganing pormal na organisaron an Simbahan ni Kristo pasiring sa pagin sarong ligal na institusyon. Sa tradisyon, ini pinagsasabi na nangyari sa harong ni Peter Whitmer, Sr. sa Fayette, New York, pero may mga amay na katalaan man na nagsambit kaini sa Manchester. Dae naghaloy pagkatapos kaining pormal na organisasyon, saradit na mga sanga kaini an pormal na pinag-establisa sa Fayette, Manchester, asin Colesville.\nLokasyon kan OrganisasyonLiwaton\nMga testigo na nagsasabi na an simbahan pinag-organisa sa harong ni Joseph Smith kaayon sinda Joseph Smith, Jr. (Smith 1844), William Smith (Smith 1883), p. 14), asin Joseph Knight, Sr. (Jessee 1976), asin nagkapirang bakong paratubod na mga residente kan Palmyra (Tucker 1867, p. 58). Ining mga testigo kagabsan na nagtutubod na an harong ni Joseph Smith yaon sa Manchester, pero ini teknikal na nakapamugtak sa norteng kasagkoran nin Manchester sa Palmyra (Berge 1985). Sa saiyang 1838 na manuskritong historiya, baya, si Joseph Smith Jr. pinagkontradiksyon an saiyang ibang pinagpublikar na mga pinagsasabi asin pinagpamugtak an lugar nin pag-organisasyon sa harong ni Whitmer sa Fayette. Kan 1887, an testigong si David Whitmer man nakagiromdom na an bagay na ini nangyari sa harong kan saiyang ama sa Fayette (Whitmer 1887, p.33). Kaya lang, mga taong nakalipas kan 1875, si Whitmer nakapagsabi na sa sarong tagapagbareta na an pangyayari nangyari sa Manchester (Whitmer, 1875).\nMga Pangyayari sa OrganisasyonLiwaton\nSa paagi ni mga huring mga talaan, an Abril 6 na pan-organisasyong pagtiripon-tipon iyo an sarong karismatikong pangyayari, na kun saen an mga miyembro nin kongregasyon nagkaigwa nin mga bisyon, nagpropesiya, nagtaram nin mga dila, maogmang nagkukururahawan nin mga kaomawan sa Kagurangnan, asin pinanluyahan. (Joseph Smith History, 1839 draft). Siring man, an simbahan pormal na nag-ordina nin sarong ministro, na may pagkasaserdoteng mga opisina nin Diyakuno, Paratukdo, Padi, asin Elder. Si Smith asin Cowdery, uyon sa saindang 1831 na katalaanan, lambang saro pinag-ordinahan bilang “sarong apostol ni Jesukristo, asin sarong elder kan simbahan”. (“Mga Artikulo asin Tipan kan Simbahan ni Kristo”, Painesville Telegraph, Abril 19, 1831). An katalaanan na ini pinagbago kan 1835 na magsasabi na si Joseph Smith pinag-ordinahan na iyo “Enot na Elder”, asin si Oliver Cowdery pinag-ordinahan na iyo “Ikaduwang Elder”. (LDS D&C 20:2-3).\nAn Pangaran kan SimbahanLiwaton\nSa kaamayan nin 1800s, si Alexander Campbell asin iba pa nagpoon sa pagpapabantog kan ideya sa pag-iriba nin mga Kristiyano sa Estados Unidos na an pagkakabaranga sa pag-iriba nin mga Kristiyanong mga sekta pinagkausa sa paagi nin sarong Dakulang Apostasya (Great Apostasy) gikan sa orihinal na mga katukdoan ni Jesus, na pinaggigibo kan primitibong Kristiyanong simbahan. Si Campbell asin an saiyang mga kaibahan nagpundar kan Kahiroan nin Restorasyon (Restoration Movement), sa pakipagbangilan na an totoong mga gibo nin Kristiyanidad mapuwedeng mangyari sa paagi nin restorasyong paggigibo na pinagladawan sa Bagong Tipan. An mga Restorasyonista (Restorationist) man nagmawot na paghalion an sektaryanismo (Sectarianism), sa pakipagbangilan na dapat magkakaigwa in saro sanang Kristiyanong simbahan and na ini dapat na pagngangaranan na, an “Simbahan ni Kristo.”\nAn ibang mga historiyano kan relihiyon kategorikong pinag-ayon an Mga Banal sa Huring Aldaw na grupo bilang parte kan o an bunga kan pandakulaang Kahiroan nin Restorasyon, pero nagkaigwa nin mga signipikanteng pagkakaiba. Habang an amay na Mga Banal sa Huring Aldaw naniniwala na kinakaipo an “restorasyon” kan “tunay na simbahan ni Jesukristo”, sinda man nagtutubod na an direktang awtoridad na gikan sa Diyos sarong esensiyal para sa restorasyon na magin balido. Si Joseph Smith, Jr., an pundador kahiroan nin Mga Banal sa Huring Aldaw, nag-ako na maykapot kan awtoridad na iyan bilang sarong Propeta.\nSa mga kapahayagan ni Joseph Smith pinag-awtorisaran asin pinagsusugo an organisasyon kan an Simbahan ni Kristo kan 1830, asin sa kadakul na mga kapahayagan na pinag-akong naresibe ni Joseph Smith, an Diyos pinag-apod an simbahan sa iyong gayong kapangaranan. Si Joseph Smith nagtukdo na ining simbahan iyo an sarong restorasyon kan primitibong Kristiyanong simbahan na pinag-establisa ni Jesus sa enot na siglo A.D. Bilang kadagdagan, si Joseph Smith nagtukdo na ining restorasyon nangyari sa mga “Huring mga Aldaw” nin mundo, i.e., an panahon na minasunod bago pa an Ikaduwang Pag-abot ni Jesus.\nMga Amay na KariliwatanLiwaton\nSa katunayan na an mga simbahan kan ibang Kristiyanong Restoriyanista (Christian Restorationist), kabali na an mga Campbelitas (Campbellites), an pinagngaranan man na an “Simbahan ni Kristo” nagkausa ini nin sarong konsiderableng antas nin karibongan sa mga enot na taon kan Kahiroan nin Mga Banal sa mga Huring Aldaw. Nin huli sa maigot na paniniwala sa Libro ni Mormon sa pag-iriba kan mga parasunod ni Joseph Smith, Jr., an mga katawohan na yaon sa luwas kan simbahan pinag-aapod sindang mga “Mormonitas” (Mormonites) o “Mormons”. Si Joseph Smith asin ibang mga elder kan simbahan pinagkonsidera na an pangaran na “Mormon” sarong panlalait. Kan Mayo 1834, an simbahan pinag-adaptar an sarong resolusyon na an simbahan magigin bantugan bilang An Simbahan nin mga Banal sa mga Huring Aldaw. Sa kadakul na mga pagkakataon an simbahan pinag-aapod man na An Simbahan ni Jesukristo asin An Simbahan nin Diyos.\nKan ika-huring parte nin 1830s, si Joseph Smith asin idtong nagin matapat sa saiya nagpundar nin sarong bagong pamayuhang-opisina sa Far West, Missouri. Sa Far West kan 1838, siya nagbalangibog nin sarong kapahayagan na minabago sa pangaran kan organisasyon na an Simbahan ni Jesukristo nin mga Banal sa Huring Aldaw.\nMga Huring PinagkakaibaLiwaton\nSagkod sa panahon kan asasinasyon ni Joseph Smith Jr., an simbahan binantog sa alternatibong pangaran na an Simbahan ni Jesukristo nin mga Banal o an Simbahan ni Jesukristo nin mga Banal sa Huring Aldaw. Pagkatapos kan saiyang kagadanan, nagkumpetensiyahan an Mga Banal sa Huring Aldaw na mga denominasyon nag-organisa sa irarom kan pamamahala nin sarong numero nin mga parasalida. An pinakadakula sa mga ini, pinapamayuhan ni Brigham Young asin ngonyan nakabase na sa Salt Lake City, Utah, na pinagpadagos ang paggamit kan Simbahan ni Jesukristo nin mga Banal sa Huring Aldaw sagkod sa inkorporasyon kaini kan 1851, kunsoarin an simbahan pinahayag an estandarteng pangaran kaini na An Simbahan ni Jesukristo nin mga Banal sa Huring Aldaw.\nAn mga parasunod ni James J. Strang naggagamit nin pampublikong pagsadireng pangaran, Simbahan ni Jesukristo nin mga Banal sa Huring Aldaw, bilang iyo an pangaran kan saindang simbahan. An pangaran na Simbahan ni Jesukristo nin mga Banal sa Huring Aldaw iyo man an pinagngaran kan mga miyembro na pinag-aako an akeng lalake ni Joseph Smith, Jr., na si Joseph Smith III, na iyo an parasalida kan saiyang ama. Si Smith III nagin propeta-president kaining grupo kan Abril 6, 1860. Kaya lang, an simbahan nagin inkorporado kan 1872 bilang iyo an Reorganisadong Simbahan ni Jesukristo nin mga Banal sa Huring Aldaw, tanganing maipagpalaen ini gikan sa mas dakulang simbahan sa Utah, kaidtong panahon sa tahaw nin kadakul na isyung pederal na minapanungod sa poligamiya. Kan 2001, an simbahan pinagbago kaini an pangaran giraray na nagin “Komunidad nin Kristo”---may pagmangno na buhayon an orihinal na “Simbahan ni Kristo” na pangaran. An grupo ni Sidney Rigdon nagparadikit na sana sagkod na an sarong sa mga elder, si William Bickerton, na re-organisa kan 1862 sa irarom kan pangaran na An Simbahan ni Jesukristo. An ibang mga Banal sa Huring Aldaw na mga denominasyon nagbaralik sa orihinal na pangaran o sarong kinalaenan kaini, na minabale sa Simbahan ni Kristo (Templong Lote), an Simbahan ni Jesukristo (Cutlerita), asin an ngonyan na naparang Simbahan ni Kristo (Whitmerita).\nMga Pinag-akong KasalidahanLiwaton\nSa katotohanan an lambang denominasyon kan Mga Banal sa Huring Aldaw nag-aako na iyo an karapat-dapat na kasalidahan kan orihinal na Simbahan ni Kristo asin nag-aako na si Joseph Smith, Jr., bilang iyo an nagpundar na propeta o enot na presidente. Halimbawa, An Simbahan ni Jesukristo nin mga Banal sa Huring-aldaw, Komunidad ni Kristo, Simbahan ni Jesukristo nin mga Banal sa Huring Aldaw (Strangita), Simbahan ni Kristo (Templong Lote), asin Simbahan ni Kristo na may Mensahe ni Elijah, gabos minaako na pinag-organisa ni Joseph Smith kan Abril 6, 1830, an petsa kunsoarin an Simbahan ni Kristo pinag-organisa. An ibang denominasyon, arog kan An Simbahan ni Jesukristo (Bickertonita), minaako na an saindang mga organisasyon pinagmukna pagkatapos kan petsang ini, pero daeng pagkukulang na minaako na ini sarong re-establisamento kan orihinal na simbahan.\nKan 1880 sa sarong kaso ligal, an korte nin Ohio nagdeklara na an Re-organisadong Simbahan ni Jesukristo kan mga Banal sa Huring Aldaw (Reorganized Church of Jesus Christ of Latter Day Saints, na magpoon kaidto pinagngaranan na “Komunidad ni Kristo”) iyo an ligal na kasalidahan sa orihinal na Simbahan ni Kristo ni Joseph Smith, Jr. An korte man nanindugan na An Simbahan ni Jesukristo nin mga Banal sa Huring-aldaw (The Church of Jesus Christ of Latter-Day Saints) bako an ligal na kasalidahan nin huli ta ini “materyal asin dakulang minabaya gikan sa pagtubod, mga doktrina, batas, mga ordinansa asin mga kagamitan kan nasabing orihinal na Simbahan.\nKan 1894, sarong pederal na korte kan Estados Unidos sa Missouri pinanindugan giraray na an RLDS na Simbahan iyo an ligal na kasalidahan sa orihinal na simbahan. Kaya lang, sa apila an bilog na kaso pinagbale-wala na kan United States Court of Appeals for the Eight Circuit na mayong anuman na diskusyon kan korte mapanungod sa isyu kan ligal na kasalidahan.\nPinaghugot gikan sa "https://bcl.wikipedia.org/w/index.php?title=Simbahan_ni_Jesukristo_(Mga_Banal_sa_mga_Huring_Aldaw)&oldid=152227"\nLast edited on 20 Agosto 2014, at 14:25\nHuring pigliwat an pahinang ini kan 20 Agosto 2014, alas 14:25.


Mga inaning ginseng sa Alemanya\nAn Ginseng sarong tinanom na kabilang sa onseng species sakop kan genus na Panax sa pamilyang Araliaceae. Ini may unod o gamot na naglalaman na pigtutubod bulong sa dakul na klaseng helang. Nakukua ini sa Norte Amerika asin sa Solnopan Asya orog na sa Korea, norte-solnopan Tsina, Bhutan asin solnopan na parte kan Siberia.\nKan 2010, haros gabos kan 80,000 toneladang ginseng sa komersyo internasyonal naghahale sa apat na nasyon: South Korea, Tsina, Kanada asin Estados Unidos. An produkto pinapabakal sa lampas 35 nasyon. An benta kaini nagsobra sa $2.1 bilyon asin labing kabanga kaini binenta kan South Korea. Sinasabing an South Korea an pinakadakulang parapabakal kaini asin an Tsina man an pinakadakulang konsumidor.\nSinasabing an ginseng ginagamit na sa medisina nin lampas na duwang ribong taon asin tinatayang mga 6 na milyon na Amerikano an regular naguusar kaini. Importante man sa mga naggagamit kaini an edad kan gamot ginseng.\nMga pagbulong[baguhon | baguhon an source]\nAn panax ginseng gamit sa pagpakusog sa pag'isip, konsentrasyon, memoriya, mas halangkaw na paghimo sa trabaho, tagal sa pagtratrabaho asin halawig na pagpagal nin atleta. An iba man ginagamit ini bilang panlaban sa stress asin pampagian sa mate. ginagamit man ini sa pagpa'ina nin depression, kahandalan, panluluya nin panhawak, pampakusog sa immune system, asin mga impeksyon sa baga arog kan inapod na cystic fibrosis. an iba pa man ginagamit ini panlaban sa iba-ibang klaseng kanser arog kan sa suso, sa kanser sa obaryo, sa katoy, sa baga asin sa kublit.\nAn ibang lalaki nagamit kaini ngane dai tolos luwasan sa paki-sex o ngane tagasan na husto sa pagdudurog sa babae. Nasasabi pa man na ini marayrahay sa diabetes, anemia, gastritis, kalentura, pampahingaw sa pakaburat, asin sa hapo. Sa babae marayrahay ini sa pagbabados, sa pampabawas kan mga mate nin inaagihan menopause (langday) asin nakakapadugang sa babae nin gulogulo sa pakisex.\nAn Panax ginseng ginagamit man pansalak sa paggigibong sabon, cosmetics asin pansalak sa mga inomon. Sinasabing an gamot kan ginseng nabubuhay asin nagtatalubo kun ini nakahoom sa brandy asin an mga parainom nakikingutiil na gayo na may dagdag na siram an brandy'ng pigbabadan gamot ginseng.\n↑ http://www.nlm.nih.gov/medlineplus/druginfo/natural/1000.html Kinua 26-02-15\n↑ http://www.herbs-for-menopause.com/ginseng/articles/how-can-i-increase-my-intake-of-ginseng-through-the-foods-i-eat.htm Kinua 06-03-15\nKinua sa "https://bcl.wikipedia.org/w/index.php?title=Ginseng&oldid=186484"\nMga tinanom na medisinal sa Asya\nMga suplemento sa pagkakan\nHuring binago an pahinang ini kaitong 29 Disyembre 2019, alas 05:35.


Wq/bcl/Lois McMaster Bujold - Wikimedia Incubator\nWq/bcl/Lois McMaster Bujold\n< Wq | bclWq > bcl > Lois McMaster Bujold\nIyan pambihira alagad makangangalas na pagmati, an pag - abot nin gadan na sentro nin sarong target na dai ngani nindo aram na gusto nindo.\nAn gabos na darakulang gibo nin tawo nakauubos sagkod nagmamabago sa saindang mga kaiwal. Estudyare an sarong atleta, o siyentista, o pintor, o sarong independyenteng kaglalang sa negosyo. Sa paglilingkod sa saindang mga pasohan itinatao ninda an panahon asin kosog asin dakol pang ibang pagpili asin kasingawan; Bilang balos, sinda nagigin nanggad sadiri ninda.\nAn mga hinahagad kan pagigin ina nangorognang nakauubos sa daan na pagkatawo, asin sinasalidahan iyan nin sarong bagay na bago, na sa parate mas marahay asin mas madonong, kun beses mas makosog o nadesganar, o nakasisindak asin nasisindak, tunay na orog na nakakamidbid sa sadiri, alagad nungka na naman.\nIlinadawan ko an sakong pinagkatodan nang proseso nin pagsurat na nag - uurog - udog poon sa alitoktok sagkod sa alitoktok sa pasabong paagi sa daing pakundangan na mga kababan nin nakaduhaging lohika. Mas marahay an kamawotan kun makukua nindo iyan.\nAn mga babae nagkakaipong marhay nin mga modelo para sa kapangyarihan apuera sa ina.\nDai ko kayang idoon nin igo na dai ko pinoponan an plano o agenda asin an mekanikal na pagmaniobra sa mga karakter asin pangyayari tanganing gibohon iyan. Naggibo ako nin mga karakter, asin tukdoan ninda ako kun ano an libro.\nFalling Free (kan 1988)\nKan ikaanom na aldaw na nahiling nin Dios na dai nya kayang gibohon iyan gabos, iyan nagbabasa, kaya Sia naglalang nin mga inhenyero.\nBaga man kamo nagpupunsionar bilang mga paraluto o parasiyasat, an mga ley nin pisika bakong malinig na mga kaputikan. Tibaad dayaon nindo an mga tawo. Nungka nindong dadayaon an metal. Iyo na sana iyan.\nKun kamo namundag na daing tawo, o kamo daw nagtalubo nin siring paagi sa titulo - M.S., M.D., Ph.D...\nSa gabos na panahon na maguno huli sa pagputok nin istoriya na ini, ini na an pinakagrabeng posible. Pwede na ining tuyo. Mayo nin ano man na naolang kaini na pagkanorongod sana.\nAn linya nin lohika nagin dahelan nin karibarawan; Daing pasensia na hinale nia dian an saiyang mga kaisipan. Mental traving, bilang daing produktibo bilang grupong pilosopiya sa kolehiyo.\nDai ko aram kun kiisay na huwes an mas grabe, saimo o sa suba' na nagbayad saimo -\nClaire, dangoga ako. An tamang simbag ki Bruce dai naghugot, ini nagadan.\nAn bakong Dios ni GalacTech, si Claire. Dai mo kaipuhan na iatang dian an saimong panganay.\nIgwa nin mga armas sa palibot ta digdi, dai ta sana binibisto an mga ini ta inaapod tang "mga kasangkapan."\nDawa an mga soldados sa ralaban kaipuhan na darahon sa espesyal na kamugtakan nin mental na kaogmahan tanganing badilon an gabos na dai kamidbid.\nBako ining klase. Ini tunay na buhay.\nDai digdi nin Dios. Napano an nagkapira.\nAn quaddies, sabi niya, garo mayong gayong malinaw na ideya sa pribadong pagsasadiri. Naggikan gayod sa bilog na buhay na ginamit sa sarong komunal na istaran sa espasyo, na may higot na ekolohiya kaiyan. An mga plano komunal sa kaparehong paagi, sa katunayan, apuera sana na an dakulaon na kabilangan kaiyan guminadan nin labi - labi sa saindang sistema, iyan nalaom.\n" An problema mo, Ti," maboot na nagdiskurso ki Leo, "iyo na kulang ka nin eksperyensia sa pagtotokdo. Kun iyo na, may pagtubod ka na an mga tawong pinaka-masakit makanood kan pinakamakangangalas na mga bagay."\n"Nagdalagan kami sa sarong problema, an Leo."\n" Siempre. Siisay pa an nag - oobligar sa sako na magtao nin maogmang bareta?\nGinigibo niato an satong sadiring suerte. Asin paninimbagan ko na maheling na marahay iyan asin bakong maraot.\nPinaanggot nia sia sa pagtulod sa saiya kan saiyang mga kundisyon; Pero, igwa pa man giraray sia nin balidong punto: An mga takop-sa-kayas sarong pundamental na reglamento para sa kaligtasan dawa kan pinakamatibay.\nMalinaw nanggad, puede kamong magadan mantang naghahalat sa ibang tawo na ponan an saindong buhay para sa saindo.\n"Nadadara ko haros daing kamanungdanan na aram ko kun ano an pipilion ko."\n"Hapot kan mahiwas na kantidad nin kuwarta na samong ililigtas sa pagpadara nin mga akusasyon, dangan."\nMakababaldeng marhay an mga tawo sa siring na mangmang na aktibidad, taano ta maninigong mapahangang marhay an gabos na tawo! Nag - isip - isip si Silver. Sa paghona mo may ginibo siyang tunay na dakula, arog kan makadiskobre nin bagong pagbulong sa itom na stem-rot.\nKun kaipuhan mong gumibo nin desisyon kun baga gusto mong makanuod asin matukduan, aki pa. Iyan mas epektibo sa panahon na iyan.\nAsin ano an pinakamahalagang tabay nin tolo an tongtongan? Siempre, an saro na nawawara.\nItinao nia an saiyang sadiri sa Dios asin ilinaag an kundisyon.\n"Saro ining suanoy asin kagalanggalang na termino para sa ultimong lakdang sa anoman na proyektong inhenyero," an paliwanag ni Leo. "Tugalà na, hilinga kun ini aso."\nShards of Honor (kan 1986)\nKun mahilig man sa pagpagantad nin kapangyarihan paagi sa puwersa, mangangahulogan iyan na nawara ko na iyan.\nAn pagigin Lider poon saro sa kadaklan na kapangyarihan sa imahinasyon, asin nungka na labi pa kisa sa pakikilaban. An maisog na lalaki sana an puedeng magin armadong lunas. An tunay na kosog yaon sa kakayahan na dagkahon an iba na gibohon an saindong trabaho.\nIligtas mo ako dian! Tanganing ikalaog an saindong buhay sa mga aki sa laog nin beinte o beinteng taon, dangan pahaleon sinda kan gobyerno asin sasayangon sinda pakatapos na dai magpasalamat sa politika.\nSa paghona ko an sakong determinasyon na magin soldados poon sa petsang iyan. An boot kong sabihon iyo an tunay na bagay, bakong an mga parada asin an mga uniporme patin an kagayonan, kundi an mga lohika, an nakaaanggot na bentaha, an rikas asin makangangalas na kapangyarihan. Mas marhay na taga-andam, mas makusog, mas matagas, mas marikas, pakahulugan na aki-sarong-bitis kisa siisay man na nag-agi sa pintong iyan.\nDawa pakalihis nin apat na aldaw na paggubing nin oatmeal asin asul na keso, sinda nadesganar.\n"Segurado mo na bako man ining padalian?" an hapot ni Cordelia.\nGadan na an suanoy na mga kostumbre, asin padagos kitang nagmamaigot sa mga bagohan, siring sa angay na marhay na mga bado.\nKinua nia an estorya na garo baga sarong pambihirang regalo, na dai man nin kakayahan na maghulog, na makologon na marhay sa boot na kapotan.\n"Hilingon sa sako an solamenteng pagkakaiba kan saimong mga amigo asin kan saimong mga kaiwal iyo kun gurano sinda kahaloy na nakatindog sa palibot bago ka ninda badilon."\nNag-oyon an "Yes," Vorokosan, "makukua ko an uniberso sa hukbong ini kun makakaya ko lamang an gabos nindang armas nakatukdo sa parehong direksyon."\nIgwa ako kaidto nin maestra na naghuhurop - ulay sa mga hapot ko nin arog kaiyan. Paghona ko iyan an paaging Socratico, asin hinangaan kong marhay iyan, sagkod na maaraman ko na ginagamit nia iyan basta dai nia aram an simbag.\n"Sinabihan kaming mga Betans na ginadan ka, sar," sabi niya suspetsado.\n"Iyo, sarong huringhuding nagin problema ko an mabuhay," sabi ni Vorokosan. "Mahihiling mo na bako man totoo." "Marahayon an saimong lubongan," sabi ni Koudelka. "Dapat yaon ka na duman." "Next time, seguro," Vorkosan an nagngingating. "Oh. Aram nindo na dai ko iyan boot sabihon, sar. Si Lieutenant Radnov an naggibo kan pinakamarahay na pahayagan." " Segurado ako. Pirang bulan siya gayod nagtatrabaho igdi."\nNagutom sinda sa saiyang pag - usyoso asin naagawan nia an pakikipag - olay sa duwa o tolong lenguahe. Bakong depisil na tuodan an laog kaiyan, asin medyo mamondo sia. Si Youth, ini naglataw na pano nin mga imahinasyon kun gurano tibaad kadakol na seksuwal na kosog an kaipuhan na ilikay nin duwang tawo mantang nagbabaklay nin apat na polo o kaya kilometro kada aldaw, nakokonskula, nataranta, may helang, maluyang kakanon asin kadikit na torog, na binabago an pag - ataman sa nalugadan na tawo paagi sa paglikay na magin pamanggihan para sa lambang carnivore sa laog nin ibang lugar asin may kudeta na magplano para sa katapusan.\nTibaad may mag - abot na mga Kapitan asin kapitan, alagad an administrasyon nagpapadagos sagkod lamang.\nAn Vorkaloner garo baga bigla na sana an pag - iiwal. "Taano ta gustong - gusto mo gabos na ibugtak kami sa bote, dawa pa?"\n"Why, order," sabi ni Vorkaloner, arog sana kan sarong suanoy na pundamentalista na nagsisimbag kan gabos na hapot sa tautolohiya, "Huli ta siring kaiyan an pagkagibo kaiyan nin Dios." Dangan an kadikit na agnostikong pagduda nagpoon na makalaog sa saiyang lalauogon. "An totoo, sa paghona ko tibaad isinugo kami digdi na nagbabantay bilang sarong klase nin padusa," an suba niya. Nakua kan komentong iyan an pangisi ni Vorokosan. " Para sa saindong mga kasalan? An kosmolohiya mo sobrang ekstratibo, Aristede"\nIgwa man giraray ako nin paghabo na sirrahan an mga pinto. Dai nindo aram kun ano an nasa ibong.\n"An siisay man nagsasabi na ika sarong lunas?"\n"Bako sa kontekstong ini."\nSarong hawak man giraray ini na moribund, may pinakapiot na konserbatismo asin katakod na sana sa lumang mga relikya an may pagmakulog sa proteksyon kan saindang mga pribilehio. Dai ako sigurado maski anong magigibo sa mga Katipunan sa kahaloyan. Tibaad sa katapustapusi togotan sindang magtrabaho sa gati nin pagkapara.\nAram mo daw, an paghona ko garo ka politika kisuerra ki Barrayar. Tibaad huli ta kaagid na marhay iyan kan inaapod niatong guerra, sa ibang lugar.\nSegurado ako na kami gabos mas madonong kisa matapang.\nKaya sa pisika kan puso, relatibo an distansia; Panahon na idto na absoluto.\nMayo nin takot na nagpatakig sa saiyang tingog. Bueno, ipinabanaag nia, tibaad bako pang igo an edad nia tanganing talagang magtubod sa pagkagadan pagkagadan.\nAn kalokohan na ini sa guerra sarong dakulang edukasyon sa sikolohiya. An kronometrong iyan kinaipuhan na sala. Daing duwa - duwa na idto sarong taon, asin bakong sarong oras...\nSinabi nia na an pagtogot sa pribadong mga paghokom na gibohon an sakong obligasyon sa pinakasadit na bagay magigin garo man sana pagkua nin kadikit na bados na madali nang malampas sa sako an mga resulta.\nAn Subangan sur-sulnopan, paitaas, asin falsong naaresto huli sa pagkua kang C.O." syempre nang mapuho'. Kaipuhan na yaon ako sa Barrayar.\n" Marahay an mga bagay na para sa saindong lado, bako daw?" an hapot nia, inaapi.\n" Marahay an pagkagibo sa samo. An iba man ibinibilang iyan na progreso."\nAlagad ta an pagkadistiero, huli ta mayo nin ibang motibo apuera sa maginhawang kamugtakan na masuko sa gabos na paglaom na tawan nin onra. An ultimong pagkadaog, na mayo nin banhi nin kapangganahan sa ngapit dian.\n"Naghihirap na bastard."\n"Paghuna ko may nahiling kang kahulogan sa arog kaiyan na bagay," sabi ni Vorokosan. " Sa ideyang iyan. Sa kadaklan na aldaw ini nasisingkog sana sa palibot kan diklom kaiba na an ibang kabtang nin paglalang, na narunot sa mga bagay asin napapangalas kun taano ini ta nakokolgan."\nAn talagang daing kapatawadan na mga gibo ginigibo nin kalmadong mga lalaki na nasa magayon na berdeng mga kuarto nin silki, na nakagagadan nin lagdoan, nin mga barko, daing horot, o kaanggotan, o nin ano man na nakababalukat na emosyon tanganing ipangatanosan iyan alagad daing herak na takot sa sarong sagin - sagin na ngapit. Alagad an mga krimen na linalaoman nindang olangon sa ngapit na iyan imahinasyon sana. An mga ginigibo ninda sa presente tunay.\nNamomondo ako. Namomotan ko kamo. Puede akong magmondo para sa saimo, o sa saimo. Puede kong ihiras an saindong kakologan nin boot. Alagad dai taka puedeng husgaran.\n" Hilnga, dai ko sia ikinaoongis. Dai ko masabing sinasamba ko man siya.." Naghaloy sia, asin hiniling nia nin diretso an mata kan saiyang ina. "Alagad kun tinotolod na siya, nagdugo na ako."\n"Kaya an tataramon na ini nin pagtaong onra sa negosyo - nagtutubod ka na nungka niya ining binabawal?"\n"Siya naggigibo, dangan." " Naheling ko siang naggigibo kaiyan. Alagad dakulaon an gastos." "Hinara niya ini huli sa presyo, dangan." " Bakong para sa bayad. Sa presyo." "Dai ko nahihiling an pagkakaiba." " An bayad sarong bagay na nakukua nindo. An gastos sarong bagay na saindong nawawara."\n"Women dai dapat yaon sa laban," sabi ni Vorokosan, maharang na glum.\n"Ni kun siisay man sya, sa sakuyang opinyon."\nTaano ta dai maninigong pangatoroganon nin iba an pagigin banal?\n"A, iyo. Nagigirumdoman ko gikan sa boot mo na ika sarong klase nin theist." sabi kan Emperador. " Saro akong ateista, ako mismo. Sarong simpleng pagtubod, pero dakulang karangahan sako, sa huring mga aldaw na ini."\n"Iyo, parati ko nang namamati an butong kaini."\nSarong regalo an pirmi kong pinag - iisipan. Asin an dakulang mga pagbalo sarong dakulang balaog. An pagkasudya sa pagbalo sarong remalaso. Alagad an pagsayuma sa pagbalo pagsikwal sa regalo, asin an sarong bagay na mas grabe pa, mas dai malilikayan, kisa remalaso. Nasasabotan daw nindo an sinasabi ko?\nPirme kong namamatean na an mga ebolusyonista mas daing herak kisa sa mga ateyista.\nAn mga bagay - bagay nin saro puedeng magin sarong klase nin panluwas na morpolohiya kan saindang isip.\nKanigoan kamakangangalas na kinaban an dapat nindong istaran, sa laog kan saindong payo.\nAn onra dai nainaan huli sa pagigin pareho.\n"Dai ka matakot," an sabi niya. " An mga gadan dai makakokolog sa saimo. Dai ninda kamo tinatawan nin kakologan, kundi an pakaheling sa saindo mismong kagadanan sa saindang lalauogon. Asin an saro pwedeng magkaatubang nin siring, ako nakakua."\nIyo, naisip nia, an karahayan napapaatubang sa kolog. Alagad kinugos ninda iyan.\nRetrieved from "https://incubator.wikimedia.org/w/index.php?title=Wq/bcl/Lois_McMaster_Bujold&oldid=5215893"\nWq/bcl/Wikisambit:Sambit kan aldaw


Colosas 4 | Bibliya Online | New World Translation\nSadol sa mga kagurangnan (1)\n“Magin matiyaga sa pagpamibi” (2-4)\nMaglakaw na may kadunungan pag kaibanan an mga taga luwas (5, 6)\nPanghuring mga pangungumusta (7-18)\n4 Kamong mga kagurangnan, tratuhon nindo nin tama asin makatanusan an saindong mga uripon, mantang aram nindo na igwa man kamo nin Kagurangnan sa langit. 2 Magin matiyaga sa pagpamibi, na danay na tinatawan iyan nin atensiyon asin sinasabayan nin pagpasalamat. 3 Kadungan kaiyan, ipamibi man nindo kami, na lugod buksan nin Diyos an pintuan para sa saiyang tataramon tanganing maipahayag niyamo an sagradong hilom manungod sa Cristo, na huli kaiyan ako nakapreso, 4 asin tanganing maibalangibog ko nanggad iyan nin malinaw siring sa dapat kong gibuhon. 5 Padagos na maglakaw na may kadunungan pag kaibanan nindo an mga taga luwas, na ginagamit sa pinakamarahay an saindong panahon.* 6 Pirmi lugod na magin mabuot an saindong pagtaram, na tinimplahan nin asin. Paagi kaiyan maaaraman nindo kun paano sisimbagon an lambang tawo. 7 Si Tiquico, na sakuyang namumutan na tugang saka sarong maimbod na ministro asin kapwa ko uripon na naglilingkod sa Kagurangnan, iyo an masaysay sa saindo kan gabos na bagay manungod sa sako. 8 Papadiyanon ko siya sa saindo tanganing maaraman nindo an samuyang kamugtakan asin tanganing maranga niya an saindong mga puso. 9 Madiyan siya kaiba si Onesimo, an maimbod asin namumutan kong tugang, na taga diyan sa saindo; isasaysay ninda sa saindo an gabos na nangyayari digdi. 10 Si Aristarco, na kapwa ko preso, nagpapaabot sa saindo kan saiyang pangungumusta, asin siring man si Marcos na pinsan ni Bernabe (mapadapit sa saiya may tugon sa saindo na maugma siyang akuon kun magdiyan siya sa saindo), 11 asin si Jesus na inaapod na Justo. An mga ini kabilang sa mga tinuri. Sinda sana an yaon digding mga kapwa ko trabahador para sa Kahadian nin Diyos, asin nagi sindang dakulang karangahan* sa sakuya. 12 Si Epafras, na sarong uripon ni Cristo Jesus asin taga diyan sa saindo, nagpapakumusta sa saindo. Pirmi siyang udok na namimibi para sa saindo, tanganing makapanindugan kamo nin lubos, na igwa nin makusog na pananarig sa bilog na kabutan nin Diyos. 13 Huli ta saksi ako na maigot siyang naghihinguwa para sa saindo asin para duman sa mga taga Laodicea saka mga taga Hierapolis. 14 Si Lucas, an namumutan na doktor, nagpapaabot kan saiyang pangungumusta sa saindo, asin iyo man si Demas. 15 Pakikumusta sa mga tugang sa Laodicea asin ki Nimfa saka sa kongregasyon na nagtitiripon sa harong niya. 16 Asin pag nabasa na an surat na ini sa saindo, iareglo man nindo na mabasa ini sa kongregasyon kan Laodicea asin na mabasa man nindo an surat ko sa sainda. 17 Saro pa, sabihon nindo ki Arquipo: “Tawan mo nin atensiyon an ministeryong inako mo bilang parasunod kan Kagurangnan, tanganing maisagibo mo iyan.” 18 Ako, si Pablo, nagpapaabot kan sakuyang pangungumusta. Isinurat ko ini kan sadiri kong kamot. Pirmi nindong girumdumon an sakuyang pagkakapreso. Mapasaindo an daing kapantay na kabuutan.\n^ Sa literal, “na binabakal an itinalaan na panahon.”\n^ O “nagi sindang tabang na nagpapakusog.”


Pano ako makakasiguro na ako maduman sa langit pag ako nagadan?\nHapot: Pano ako makakasiguro na ako maduman sa langit pag ako nagadan?\nSimbag: Sigurado ka na igwa ka nin buhay na daeng kasagkudan asin ika maduman sa langit pag ika nagadan? Gusto kan Dios na ika makasiguro! An Biblia nagsasabi: “An mga bagay na ini isinurat ko sa saindo na nagtutubod sa ngaran kan Aki nin Dios, tanganing kamo makaaram na kamo igwa kan buhay na dae nin katapusan” (1 Juan 5:13). Halimbawa nakatindog ka sa atubangan kan Dios ngunyan asin hinapot ka niya, “Tano ta papalaogon ta ka sa Langit?” Ano an sasabihon mo? Baka dae mo aram kun ano an isisimbag mo. An kaipuhan mong maaraman iyo na an Dios namomoot sa satuya asin nagtao siya nin paagi tanganing kiya masiguro kun sain kita maduman matapos kitang magadan. An Biblia nagsasabi nin arog kaini: “Huli ta an Dios namoot na gayo sa kinaban, na itinao niya an saiyang Aking bogtong, tanganing an siisay man na minatubod sa saiya dai mapahamak, kundi magkaigwa nin buhay na dae nin katapusan” (Juan 3:16).\nEnot, dapat tang maaraman kun ano an nakakaulang satuya sa pagduman ta sa langit. Iyo ini an problema – an satuyang parakasalang naturalesa an naguulang satuya tanganing magkaigwa kita nin maray na relasyon sa Dios. Kita natural na mga parakasala, pinili ta an kasalan. “Ta an gabos nagkasala, asin dae nakaabot kan kamurawayan nin Dios” (Roma 3:23). Dae ta kayang iligtas an sadiri ta. “Ta huli sa biyaya kamo nakaligtas huli sa pagtubod; asin iyan bakong hali sa saindo , kundi balaog nin Dios; bakong huli sa mga gibo, tanganing dae nin siisay man na managsag” (Efeso 2:8-9). Dapat sana kitang magadan sa impyerno. “Huli ta an bayad nin kasalan iyo an kagadanan; alagad an ugay nin Dios iyo an buhay na dae nin katapusan diyan ki Kristo Hesus na satong Kagurangnan (Roma 6:23).\nAn Dios banal asin matanos asin dapat padusahan an kasalan, alagad namomoot siya satuya asin siya nagtao nin paagi nganing kita mapatawad kan satong mga kasalan. Sinabi ni Hesus: “Ako iyo an dalan, asin an katotoohan, pati na an buhay: dae nin siisay na makakadolok sa Ama, kun bakong huli sako” (Juan 14:6). Si Hesus nagadan sa krus para sa satuya: “Huli ta si Kristo man nagtios nin makasaro manongod sa mga kasalan, an matanos manongod sa mga bakong matanos, tanganing madara niya kita sa Dios; huling siya ginadan sa laman, alagad binuhay sa espiritu” (1 Pedro 3:18). Si Hesus nabuhay hali sa mga gadan: “Na siya itinao manongod kan satong mga katampalasan , asin binangon sa pagpakangmatanos sato” (Roma 4:25).\nNgunyan, balik kita sa enot na hapot – “Pano ako makakasiguro na ako maduman sa langit pag ako nagadan?” Uni na simbag – Tumobod ka sa Kagurangnan na si Hesus , asin ika makakaligtas (Mga Gibo 16:31). “Alagad an gabos na nagarako saiya, tinawan niya nin kapangyarihan na magin mga aki nin Dios, sainda na mga nagtutubod sa saiyang ngaran” (Juan 1:12). Makaka-ako kan buhay na daeng kasagkodan bilang libreng regalo kan Dios. “Alagad an ugay nin Dios iyo an buhay na dae nin katapusan diyan ki Kristo Hesus na satong Kagurangnan” (Roma 6:23). Pwede kang magkaigwa nin pano asin makahulugan na buhay. Si Hesus nagsabi: “Ako napagidgi tanganing sinda magkaigwa nin buhay, asin na sinda magkaigwa kayan nin dae makayanan” (Juan 10:10). Pwede kang mabuhay na daeng kasagkodan kaibahan an Dios sa langit ta siya nagtuga: “Asin kun ako magduman asin magandam saindo nin lugar, ako madigdi liwat, asin ipagiiba ko kamo; tanganing kung sain ako, duman man kamo” (Juan 14:3).\nKun gusto mong akuon si Hesu-Kristo bilang saimong tagapagligtas asin magako nin kapatawadan hali sa Dios, uni an sarong pamibi. Rumdumon mo na dae ka maliligtas sa paagi kan pagpamibi mo kaini o iba pang mga pamibi. Sa pagtobod sana ki Hesu-Kristo asin sa ginibo niya sa krus ika maliligtas sa kasalan. An pamibing ini saro sanang paagi na maipahiling mo sa Kaguranganan an pagtobod mo asin pagpasalamat mo sa saiya sa pagtao niya nin paagi na ika maligtas. “Kagurangnan, aram ko na ako nagkasala tumang sa saimo asin dapat sanang padusahan pero inako ni Hesu-Kristo ang padusa na para sakuya nganing sa paagi sa pagtobod saiya ako mapatawad. Inaako ko an inoopreser mong kapatawadan asin ibinubugtak ko an sakuyang pagtiwala saimo para sa sakong kaligtasan. Inaako ko si Hesus bilang sakuyang personal na Paraligtas! Salamat sa saimong makangangalas na biyaya asin pagkaherak – an regalo na buhay na daeng kasagkudan! Amen!”


An Biblia—Sarong Libro na Gikan sa Dios | Itinotokdo kan Biblia\nAn Biblia—Sarong Libro na Gikan sa Dios\nSa anong mga paagi napapalaen an Biblia sa arin man na iba pang libro?\nPaano kamo matatabangan kan Biblia na makayang atubangon an personal na mga problema?\nTaano ta mapagtitiwalaan nindo an mga hula na nakasurat sa Biblia?\n1, 2. Sa anong mga paagi na an Biblia sarong nakakapagana sa boot na regalo gikan sa Dios?\nMAY nagigirumdoman daw kamong panahon na nag-ako kamo nin marahayon na regalo gikan sa sarong mahal na katood? Posibleng marhay, an eksperyensiang iyan bako sanang nakakapagana sa boot kundi nakakaogma man. Ini huli ta an sarong regalo may ihinahayag sa saindo manongod sa kagtao—na pinapahalagahan nia an saindong pakikikatood. Daing duwa-duwa na nagpahayag kamo nin pasasalamat para sa regalo kan saindong katood na nagpapaheling nin pagigin mapaggirumdom.\n2 An Biblia sarong regalo gikan sa Dios, na talagang mapapasalamatan niato. Ihinahayag kan daing kaagid na librong ini an mga bagay na dai ta kutana noarin man maaaraman. Halimbawa, iyan nagsasaysay sato manongod sa paglalang kan mabitoon na kalangitan, kan daga, asin kan enot na lalaki asin babae. An Biblia may masasarigan na mga prinsipyo na matabang sato na makayang atubangon an mga problema asin kahaditan sa buhay. Ipinapaliwanag kaiyan kun paano ootobon nin Dios an saiyang katuyohan asin papangyayarihon an mas marahay na mga kamugtakan sa daga. Kanigoan kanakakapagana sa boot na regalo an Biblia!\n3. Ano an ihinahayag manongod ki Jehova kan pagtao nia kan Biblia, asin taano ta nakakaogma ini?\n3 An Biblia nakakaogma man na regalo, huli ta may ihinahayag iyan manongod sa Kagtao, si Jehova Dios. An bagay na itinao nia an siring na libro katunayan na gusto nia na mamidbid niato sia nin marhay. Tunay nanggad, matatabangan kamo kan Biblia na rumani ki Jehova.\n4. Ano an hinahangaan nindo manongod sa pagdistribwir kan Biblia?\n4 Kun igwa kamo nin kopya kan Biblia, dai nanggad kamo nagsosolo. An Biblia ikinapublikar na sa labing 2,300 na lenguahe, nin bilog o kabtang sana, asin sa siring mababasa kan labing 90 porsiento kan populasyon kan kinaban. Sa promedyo, labing sarong milyon na Biblia an idinidistribwir kada semana! Binilyon na kopya magsalang kan bilog na Biblia o kabtang kaiyan an naimprenta na. Daing duwa-duwa, mayo nin ibang libro na arog kan Biblia.\nAn “New World Translation of the Holy Scriptures” makukua sa dakol na lenguahe\n5. Sa anong paagi na “ipinasabong nin Dios” an Biblia?\n5 Dugang pa, an Biblia “ipinasabong nin Dios.” (2 Timoteo 3:16) Sa anong paagi? An Biblia mismo nagsisimbag: “An mga tawo nagtaram hale sa Dios mantang sinda pinapahiro kan banal na espiritu.” (2 Pedro 1:21) Sa pag-ilustrar: An sarong negosyante tibaad sugoon na gumibo nin surat an sarong sekretaryo. Nasa surat na iyan an mga kaisipan asin instruksion kan negosyante. Huli kaini, iyan surat nia talaga, bakong kan sekretaryo. Sa kaagid na paagi, mensahe nin Dios an nasa Biblia, bakong kan mga lalaki na nagsurat kaiyan. Sa siring, an enterong Biblia totoo nanggad na “tataramon nin Dios.”—1 Tesalonica 2:13.\nMAY ARMONIYA ASIN EKSAKTO\n6, 7. Taano ta partikularmenteng mahalagang mangnohon an armoniya kan nasusurat sa Biblia?\n6 An Biblia isinurat sa laog nin peryodo na labing 1,600 na taon an lawig. An mga kagsurat kaiyan nabuhay sa laen-laen na panahon asin hale sa dakol na klase nin pamumuhay. An nagkapira paraoma, parasira, asin pastor. An iba mga propeta, hokom, asin hade. An kagsurat kan Ebanghelyo na si Lucas sarong doktor. Sa ibong kan laen-laen na pinaghalean kan mga kagsurat kaiyan, an Biblia may armoniya poon sa kapinonan sagkod sa katapusan. *\n7 An enot na libro kan Biblia nagsasabi sato kun paano nagpoon an mga problema kan katawohan. Ipinapaheling kan ultimong libro na magigin paraiso, o sarong tatamnan, an bilog na daga. An gabos na nasusurat sa Biblia rinibong taon nin historya an kinokobrehan asin may koneksion sa pagkahayag kan katuyohan nin Dios. Makangangalas an armoniya kan Biblia, alagad iyan an lalaoman ta sa sarong libro na gikan sa Dios.\n8. Magtao nin mga halimbawa na nagpapaheling na an Biblia eksakto kun dapit sa siensia.\n8 An Biblia eksakto kun dapit sa siensia. Igwa ngani iyan nin impormasyon na progresibong marhay. Halimbawa, an libro nin Levitico igwa nin mga ley para sa suanoy na Israel manongod sa pagkuarentena asin pangangataman sa salud kan panahon na an mga nasyon sa palibot ninda daing kaaraman manongod sa siring na mga bagay. Kan panahon na may salang mga ideya manongod sa korte kan daga, nasambitan kan Biblia na iyan talidong, o bilog. (Isaias 40:22) Eksakto an pagkasabi kan Biblia na an daga ‘ibinibitin sa mayo.’ (Job 26:7) Siempre, an Biblia bakong inaadalan na libro sa siensia. Alagad kun nasasambitan kaiyan an mga bagay sa siensia, iyan eksakto. Bako daw na ini an lalaoman niato sa sarong libro na gikan sa Dios?\n9. (a) Sa anong mga paagi ipinapaheling kan Biblia na iyan eksakto asin masasarigan kun dapit sa historya? (b) Ano an ihinahayag sa saindo kan pagkaonesto kan mga kagsurat kaiyan manongod sa Biblia?\n9 An Biblia eksakto asin masasarigan man kun dapit sa historya. Espesipiko an mga pagkasaysay kaiyan. Kaiba dian bako sanang an mga ngaran kundi an mga apoon nin mga indibiduwal. * Kabaliktaran kan sekular na mga historyador, na sa parate dai sinasambit an mga pagkadaog kan sadiri nindang nasyon, an mga kagsurat kan Biblia onesto, na isinusurat pa ngani an sadiri nindang mga depekto asin an mga depekto kan saindang nasyon. Halimbawa, sa libro kan Biblia na Mga Bilang, inaadmitir kan kagsurat na si Moises an sadiri niang magabat na sala na huli kaiyan sinagwe sia nin grabe. (Bilang 20:2-12) An siring na pagkaonesto bihira sa ibang historikong pagkasaysay alagad manonompongan sa Biblia huli ta iyan sarong libro na gikan sa Dios.\nSARONG LIBRO NIN PRAKTIKAL NA KADONONGAN\n10. Taano ta bakong makangangalas na an Biblia sarong praktikal na libro?\n10 Huling an Biblia ipinasabong nin Dios, iyan “kapakipakinabang para sa pagtokdo, sa pagsagwe, sa paghusay kan mga bagay.” (2 Timoteo 3:16) Iyo, an Biblia sarong praktikal na libro. Ipinapabanaag kaiyan an may pakarorop na pakasabot sa naturalesa nin tawo. Bakong makangangalas, huli ta an Autor kaiyan, si Jehova Dios, iyo an Kaglalang! Mas nasasabotan nia an satong kaisipan asin mga emosyon kisa sa sato. Dugang pa, aram ni Jehova kun ano an kaipuhan niato tanganing magin maogma. Aram man nia kun arin na mga dana an maninigo niatong likayan.\n11, 12. (a) Anong mga topiko an tinokar ni Jesus sa saiyang Sermon sa Bukid? (b) Anong iba pang praktikal na mga bagay an tinotokar sa Biblia, asin taano ta dai apektado nin panahon an konseho kaiyan?\n11 Estudyaran an pahayag ni Jesus na inaapod Sermon sa Bukid, na nakasurat sa Mateo kapitulo 5 sagkod 7. Sa obra maestrang ini sa pagtotokdo, si Jesus nagtaram manongod sa dakol na topiko, kaiba an paagi na manompongan an tunay na kaogmahan, kun paano reresolberan an mga pagpasuruhay, kun paano mamimibi, asin kun paano magkakaigwa nin tamang pagmansay sa materyal na mga bagay. An mga tataramon ni Jesus mapuersa asin praktikal pa man giraray ngonyan siring kan itaram nia iyan kaidto.\n12 An nagkapirang prinsipyo sa Biblia may koneksion sa buhay pampamilya, mga ugale sa pagtrabaho, asin relasyon sa iba. An mga prinsipyo sa Biblia aplikado sa gabos na tawo, asin an konseho kaiyan pirmeng kapakipakinabang. An kadonongan na yaon sa Biblia sinusumaryo kan mga tataramon nin Dios paagi ki propeta Isaias: “Ako, si Jehova, an saimong Dios, an Saro na nagtotokdo sa saimo na pakinabangon an saimong sadiri.”—Isaias 48:17.\nSARONG LIBRO NIN HULA\nIhinula kan kagsurat sa Biblia na si Isaias an pagbagsak kan Babilonya\n13. Anong mga detalye an ipinasabong ni Jehova na isurat ni propeta Isaias mapadapit sa Babilonya?\n13 May balakid na hula an Biblia, na an dakol kaini nagkaorotob na. Estudyare an sarong halimbawa. Paagi ki propeta Isaias, na nabuhay kan ikawalong siglo B.C.E., ihinula ni Jehova na lalaglagon an siudad nin Babilonya. (Isaias 13:19; 14:22, 23) Itinao an mga detalye tanganing ipaheling kun paano man nanggad sasakopon an siudad. Papamarahon kan nananakyadang mga hukbo an salog nin Babilonya asin mamartsa sinda palaog sa siudad na mayo nin ralaban. Bako sana iyan. Nginaranan pa ngani kan hula ni Isaias an hade na makongkistar sa Babilonya—si Ciro.—Isaias 44:27–45:2.\n14, 15. Paano naotob an nagkapirang detalye kan hula ni Isaias manongod sa Babilonya?\n14 Pakalihis nin mga 200 na taon—kan banggi nin Oktubre 5/6, 539 B.C.E.—nagkampo harani sa Babilonya an sarong hukbo. Siisay an komandante kaiyan? Sarong hade na Persiano na an ngaran Ciro. Sa siring andam na an kamugtakan para sa kaotoban nin sarong makangangalas na hula. Alagad masasakyada daw kan hukbo ni Ciro an Babilonya na mayo nin ralaban, siring kan ihinula?\n15 An mga Babilonyo may kapiestahan kan bangging idto asin kompiado sa laog kan dakula saka masarig na mga lanob kan saindang siudad. Mientras tanto, may kadonongan na pinasuki ni Ciro an tubig kan salog na nagbobolos sa siudad. Dai nahaloy an tubig hababaw na kaya an saiyang mga tawohan nakadakit sa salog asin nakarani sa mga lanob kan siudad. Alagad paano malalaog kan hukbo ni Ciro an mga lanob kan Babilonya? Sa dai maaraman na dahelan, kan bangging idto an mga tata kan siudad napabayaan na bukas!\n16. (a) Ano an ihinula ni Isaias manongod sa pangultimong kaaabtan kan Babilonya? (b) Paano naotob an hula ni Isaias manongod sa pagkagaba kan Babilonya?\n16 Ihinula mapadapit sa Babilonya: “Dai na sia noarin man pag-eerokan, ni magdadanay man sia sa laog nin sunod-sunod na kapag-arakian. Asin an Arabe dai na dian mapatindog kan saiyang tolda, asin mayong pastor na mapaluko dian kan saindang mga aripompon.” (Isaias 13:20) An hulang ini bako sanang isinabi antes pa an pagbagsak nin sarong siudad. Ipinaheling kaiyan na magigin permanenteng kagabaan an Babilonya. Puede nindong maheling an prueba kan kaotoban kan mga tataramon na ini. An namumugtakan kan suanoy na Babilonya na daing nag-iistar—mga 80 kilometros sa timog kan Baghdad, Iraq—katunayan na naotob an sinabi ni Jehova paagi ki Isaias: “Sisighidon ko sia nin sighid nin pagkapara.”—Isaias 14:22, 23. *\n17. Paano nakakapakosog sa pagtubod an kaotoban kan hula sa Biblia?\n17 An pag-estudyar kun paanong an Biblia sarong libro nin masasarigan na hula nakakapakosog nin pagtubod, bako daw? Ini huli ta kun inotob ni Jehova Dios an saiyang mga panuga kaidto, may dahelan nanggad kita na magin kompiado na ootobon man nia an saiyang panuga na sarong paraisong daga. (Bilang 23:19) Tunay nanggad, kita may “paglaom sa buhay na daing katapusan na ipinanuga nin Dios, na dai makakapagputik, bago an mga panahon na daing sagkod.”—Tito 1:2. *\n“AN TATARAMON NIN DIOS BUHAY”\n18. Anong mapuersang pananaram an sinabi kan Kristianong apostol na si Pablo manongod sa “tataramon nin Dios”?\n18 Basado sa natokar niato sa kapitulong ini, maliwanag na an Biblia talagang daing kaagid na libro. Pero an halaga kaiyan labi pa sa panlaog na armoniya, pagkaeksakto kun dapit sa siensia asin historya, praktikal na kadonongan, asin masasarigan na hula kaiyan. An Kristianong apostol na si Pablo nagsurat: “An tataramon nin Dios buhay asin mapuersa asin mas matarom kisa arin man na espada na may duwang tarom asin nakakalagbas sagkod sa pagbulag kan kalag asin espiritu, saka kan mga pagsokmolan asin hotok kaiyan, asin nakakarisa kan mga kaisipan asin intension kan puso.”—Hebreo 4:12.\n19, 20. (a) Paano kamo matatabangan kan Biblia na siyasaton an saindong sadiri? (b) Paano nindo ikakapaheling an saindong pagpasalamat sa daing kaagid na regalo nin Dios, an Biblia?\n19 An pagbasa kan “tataramon,” o mensahe, nin Dios sa Biblia puedeng makapabago kan satong buhay. Makakatabang iyan sa sato na siyasaton an satong sadiri nin orog kisa kasuarin man. Tibaad maghingako kita na namomotan niato an Dios, alagad ihahayag kan satong reaksion sa itinotokdo kan saiyang ipinasabong na Tataramon, an Biblia, an satong tunay na mga kaisipan, an mismong mga intension pa ngani kan puso.\n20 An Biblia talagang sarong libro na gikan sa Dios. Iyan sarong libro na dapat na basahon, pag-adalan, asin kamotan. Ipaheling an saindong pagpasalamat sa regalong ini nin Dios paagi sa padagos na pagsiyasat sa mga laog kaiyan. Mientras na ginigibo nindo iyan, magkakaigwa kamo nin hararom na pakasabot sa katuyohan nin Dios para sa katawohan. Totokaron sa sunod na kapitulo kun ano man nanggad an katuyohan na iyan asin kun paano iyan maootob.\n^ par. 6 Minsan ngani may mga nagsasabi na may mga kabtang kan Biblia na nagkokorontrahan, an siring na mga paghihingako daing basehan. Helingon an kapitulo 7 kan librong Ang Bibliya—Salita ng Diyos o ng Tao? na ipinublikar kan Mga Saksi ni Jehova.\n^ par. 9 Halimbawa, mangnohon an detalyadong linahe ni Jesus na itinao sa Lucas 3:23-38.\n^ par. 16 Para sa dagdag na impormasyon manongod sa hula kan Biblia, helingon an pahina 27-9 kan brosyur na Sarong Libro Para sa Gabos na Tawo, na ipinublikar kan Mga Saksi ni Jehova.\n^ par. 17 An pagkalaglag kan Babilonya saro sanang halimbawa nin naotob na hula sa Biblia. Kaiba sa iba pang halimbawa an pagkalaglag kan Tiro asin Ninive. (Ezequiel 26:1-5; Sofonias 2:13-15) Siring man, sinabi kan hula ni Daniel an magkakasunod na pankinaban na mga imperyo na masalihid sa kapangyarihan pakatapos kan Babilonya. Kaiba digdi an Medo-Persia asin Grecia. (Daniel 8:5-7, 20-22) Helingon an Apendise na “Si Jesu-Cristo—An Ipinanugang Mesiyas,” para sa pagtokar kan dakol na Mesiyanikong hula na naotob ki Jesu-Cristo.\nAn Biblia ipinasabong nin Dios asin sa siring eksakto asin masasarigan.—2 Timoteo 3:16.\nAn impormasyon na yaon sa Tataramon nin Dios praktikal para sa pangaroaldaw na buhay.—Isaias 48:17.\nAn mga panuga nin Dios na yaon sa Biblia siertong maootob.—Bilang 23:19.


The new appearance of the municipality of Tinambac – Tinambac Camarines Sur\nB-22-21 Supply of Labor and Materials for the Improvement of Multi-Purpose Building at Brg. Tamban, TCS\nMga kahimanwa, arog po nindo, maogma asin excited na po an satong lokal na gobyerno na maipaheling sa saindo an bagong lalawgon asin itsura kan satuyang munisipyo na bako sanang mas pinagayon kundi ini mas pinahiwas, mas pinakaray, mas pinabago asin mas ginibong moderno an istruktura.\nNgunyan na bulan, pinagpupunan na po an ginigibong modernisasyon sa paagi kan paghali kan mga konkretong kudal sa atubangan kan satuyang munisipyo bilang preparasyon sa pag konstruher nin mas modernong edificio sa interong kwatro distrito.\nSatuya pong helingon an disenyo asin perspektibo kan satuyang modernong munisipyo na pinagdisenyo kan sarong matibay na Arkitekto asin propyong Tinambaqueno, Architect Edgar Tuy na pinuonan ng gibuhon ngunyan na bulan bilang saro sa mga mayor na infrastraktura na mas mapabisto kan maray na imahe kan satuyang banwaan bilang saro sa mga magagayon asin first class municipalities sa interong Camarines Sur asin rehiyon.\nAn proyektong ini, saro sa mga prayoridad ngunyan na taon sa administrasyon kan satong maboot, humilde asin matibay na Mayor Atty.Ruel Brioso Tuy katuwang si Vice Mayor Belle Prades asin pag iriba sa ika-13 Sangguniang Bayan na may kamawotan na maitulod asin mareyalisar an regreening, beautification, asin modernization kan satuyang munisipyo na maserbing ladawan kan maray asin silag na pag gobernar kan banwaan sa lindong kan administrasyon ni Mayor Atty.Ruel Brioso Tuy asin mataong bagong lalawgon nin pag asenso kan satong padangat na banwaan.\nAn pondo na gagamiton sa proyektong ini hale man sana sa satong lokal na gobyerno bilang parte kan beautification and modernization program na haloy ng plano kan satuyang lokal na gobyerno bilang preparasyon sa post-pandemic world.\nSa tahaw nin pandemya asin kadipisilan, padagos po an pag progreso kan satong banwaan sa paagi nin pag implimentar nin mga proyekto na mataong kapakinabangan sa bilog na konstituentes kan banwaan kasabay kan pag responde sa pandemyang dara kan Covid-19, mga programang mataong maray na oportunidad sa mga namamanwaan asin iba pang mga programa na nagtataong kasimbagan sa mga pangangaipo kan namamanwaan.\nSa irarom kan administrasyon ni Mayor Atty.Ruel Brioso Tuy, padagos dagos man giraray an pag aydentipikar kan mga proyekto asin programang dapat paorogon, arog kan programa sa salud, pagpapakusog kan komersyo, trabaho asin turismo, importansya kan edukasyon asin an siguridad kan lambang Tinambacqueño.\nDakul pang mga proyekto an iimplimentar ngunyan na bulan, taon asin an gabos na ini para po satuya gabos mga pandangat na Tinambaqueños.\nKaya ta po palan pagsabayon an pag progreso kan satuyang banwaan kasabay kan pag responde sa pandemya kun kita pirming nagkakasararo sa mayor na obheto, an maipadagos dagos an pag asenso kan bagong banwaan nin Tinambac na satuya ng napuonan.\nSa pagkakaburunyog, pagtatarabangan, makakamtan nyato ang progresong inaasam asam kun saen kita gabos an makikinabang!


SA CALABANGA, CAMARINES SUR: P345.6-M propuesto 2022annual budget kan LGU\nPuponan nang ripasohon kan Sangguniang Bayan sa Calabanga, Camarines Sur an Php345.6 milyon na 2022 annual budget na naglangkaw nin 35.45 por ciento kumpara sa 2021 annual budget.\nNgunian na taon igwa sanang Php258.1 milyon an saindang annual budget alagad sinabi ni Alcalde Eduardo Severo an biglang halangkaw na prosupuesto kan lokal na gobierno epekto pa kan Mandanas ruling kan Corte Suprema.\nDakulang fondo an nakadagdag hale sa National Tax Allotment (NTA), dating Internal Revenue Allotment (IRA) na igwang dugang na 37.89 por ciento.\nSa Mandanas ruling bako lang hale sa Bureau of Internal Revenue (BIR) an dapat kahirasan sa buwis kan mga lokal na gobierno envez dapat hale pa sa koleksyon nasyonal kan buwis.\nHuli kaini, gabos na LGUs naglangkaw an saindang marerecibing NTA alagad nagkaperang mga ahencias nasyonal an madi-devolved sa sainda.\nKabale sa mga ahencias nasyonal na madi-developed sa LGUs iyo an Department of Agriculture, National Irrigation Administration, Department of Environment and Natural Resources (DENR) asin iba pang ahencia nasyonal.\nSi Presidente Rodrigo Duterte nagpaluwas na nin executive order No. 138 sa implementasyon sa balyo kan mga gagastoson na fondo sa mga proyekto sa infrastractura, agricultura, social welfare, health care, asin livelihood.\nAn mga LGUs nagbilog nin devolution transition team para sa saindang pag-aadal kan punksyon base sa seksyon 17 kan RA 7160 o Local Government Code base sa guidelines kan Department of Budget and Management asin kan Department of Interior and Local Government.\nAn Mandanas ruling resulta kan petisyon sa Corte Suprema ninda Batangas asin pamayo kan Liga nin mga Gobernador Hermilando Mandanas.\nAn En Banc desisyon kan SC binaba kan Hulyo 3, 2018. (dpa)


Tulay Golden Gate - Wikipedia\nTulay Golden Gate\nAn Tulay Golden Gate (2007)\nMapa nagpapaheling kan kinamomogtan kan Tulay Golden Gate\nAn Tulay Golden Gate sarong kolganteng tulay na nabalagbag sa ngawngaw (inapod Golden Gate, bulawan na tata) kan Sola' nin San Francisco asin ini an natakod kan kalsada haleng siyudad nin San Francisco pasiring sa Marin County. Ini parte kan inaapod na U.S. Route 101 asin kan California State Route 1. An kolganteng tulay na ini saro sa pinakabantog na simbolo kan Estados Unidos asin kan Estado nin California asin deklarado bilang saro sa modernong Ngangalasan nin Kinaban kan American Society of Civiul Engineers. Tinaram kan Frommeers travel guide na an Tulay Golden Gate "iyo an pinakamagayon na gayod na tulay, asin pinaka'naretratong tulay nanggad sa bilog na kinaban." \nPino'nan gibohon an tulay kan Enero 5, 1933 asin natapos mahaman kan Mayo 1937 sa total na gastos na $35 milyon, sarong gasto na sobra kahalangkaw sa panahon na idto, asin may dugang pang gasto sa interes na nag'abot $39 milyon alagad ini naademohan na sana sa mga toll na ibinabayad kan mga awto naagi igdi sa tulay. An proyektong ini kinaptan asin dagos na tinapos kan McClintic-Marshall Construction Co., sarong kasangang kumpanya kan Bethlehem Steel Corporation, tinogdas na Howard H. McClintic asin Charles D. Marshall, kapwa kan Unibersidad nin Lehigh.\nKan ini nahaman, an tulay Golden Gate iyo an may pinakahalabang pagkahunat sa bilog na kinaban, na nag'abot 4,200 pye (1,280.2m). Alagad, paglaog kan taon 1964, an kalabaan kaini nalampasan na sa rekord kan walong iba pang mga tulay. Pero, sa Estados Unidos, ini pa an ikaduwang pinakahalaba, nadaog sana kan Tulay Verrazano-Narrows sa Nweba York. An total na pagkahunat kaini, kaiba na an mga tinampong nasundo sa magkaibong na abutment kaini, naabot 8,981 pye (2,737 m). An duwang tokod kaini magkaibong kun saen nakahotay asin nababanting an mga kable na nagbabaton kan tulay mismo may langkaw na 692 na pye (211m), bagay na nagin pinakahalangkaw ini kan panahon na idto alagad poon 1998, nalampasan na sa langkaw kan mga tulay nahaman sa Denmark asin sa Hapon.\nGolden Gate Bridge official site\nImages of the Golden Gate Bridge from San Francisco Public Library's Historical Photograph database\nA 1962 KPIX-TV documentary film about the construction of the Golden Gate Bridge\nLive Toll Prices for Golden Gate Bridge\nBridge facts – educational poster\nEnd of Land Sadness – The history of Suicide and the Golden Gate Bridge\n↑ http://www.frommers.com/destinations/sanfrancisco/A25170.html kinua Hunyo 3, 2012\nKinua sa "https://bcl.wikipedia.org/w/index.php?title=Tulay_Golden_Gate&oldid=199753"\nHuring binago an pahinang ini kaitong 18 Disyembre 2020, alas 10:09.


DENR Nagpirma Nin Kasunduan Para Sa Pagmukna Nin Bambusetum\nNagpirma nin kasunduan sa pag-ultanan kan Department of Environment and Natural Resources Bicol, lokal na gobyerno kan syudad kan Ligao, buda Filminera Resources Corporation para sa pagmukna nin bambusetum o patanoman nin botong saka bamboo gene bank.\nAn Memorandum Of Understanding o M-O-U na pinirmahan ninda Regional Executive Director Gilbert Gonzales, Alkalde Patricia Alsua, Rep. Fernando Gonzalez asin Filminera Compliance Manager Sulpicio Bernardo III iyo an may katoyohang muknaon an 15 ektarya na patanoman nin botong o kawayang tinik sa walong (8) barangay sa nasabing syudad mantang an bamboo gene bank ipapatugdok Sa Kawakawa Hill, Barangay Tuburan.\nIpinahayag ni RED Gonzales na sa nasabing lakdang magtatabangan an F-R-C, an D-E-N-R, an gobyerno lokal asin opisina ni Cong. Gonzalez para sa pagmukna kan patanoman.\nAn Filminera matao nin mga materyal sa patanoman sa kantidad na 100,000 mil pesos, mantang an gobyerno lokal asin opisina kan congressman matao nin kaadalan sa mga benepisyaryo kan proyekto.\nMaabot sa 15 klase nin botong an itatanom poon sa anos, bayog bikal sagkod laak na piglalaomang matao nin kabuhayan sa mga napiling benepisyaryo bilang mas baratong katukal kan mga produktong kahoy.


An enerhiyang heotermal nin crust kan kinaban iyo gikan sa orihinal na pagkakabilog kan planeta (20%), asin hale sa burak na radyoaktibo nin mga bagay (80%). An pagkakaiba kan temperatura sa ibabaw kan kinaban asin kan tahaw kaini an inaapod na geothermal gradient. Ini an minatao nin dagos-dagos na enerhiya sa porma nin init, hale sa tahaw hasta sa ibabaw nin kinaban.\nAn enerhiyang heotermal hale sa mga maiinit na bukal iyo an piggagamit na pankarigos puon pa kadtong panahong Paleolitiko, asin bilang pampainit nin mga kwarto puon pa kadtong panahon nin mga Romano. Pero sa ngunyan, nagagamit na ini sa paggibo nin kuryente. Sa bilog na kinaban, 11, 700 megawatts (MW) an nakua hale sa enerhiyang heotermal kan taong 2013. Igwang 28 gigawatts na kapasidad para sa direktang pangpainit hale sa enerhiyang heotermal an idinagdag kan taong 2010 para sa pampainit nin mga harong, spa, prosesong pang-industriyal, desalination, asin sa mga gamit pang-agrikultura.\nAn benepisyo kan enerhiyang heotermal iyo hale sa init gikan sa irarom kan kadagaan.\nEnerhiyang nukleyar (Ingles: Nuclear energy)\nAn Wikimedia Commons igwa nin medya dapit sa Geothermal energy.\nPinaghugot gikan sa "https://bcl.wikipedia.org/w/index.php?title=Enerhiyang_heotermal&oldid=202049"\nLast edited on 11 Pebrero 2021, at 14:52\nHuring pigliwat an pahinang ini kan 11 Pebrero 2021, alas 14:52.


Nagpatanid liwat an Department of Environment and natural Resources (D-E-N-R) sa publiko laban sa pekeng Environmental Compliance Certificate (E-C-C) na pinapalakop nin nagkapipirang iligalistang indibidwal.\nAn nasabing patanid ipinaluwas matapos an pagkakadiskubre nin sarong pekeng E-C-C na suboot itinao sa sarong Indigenous Peoples' Organization, an Balabag Indigenous Peoples' Minahang Bayan Producers Cooperative (BIPMBP) para sa sarong proyektong pagmimina nin bulawan sa Zamboanga Del Sur.\nAn pekeng E-C-C naglalaman kan bako totoong pirma ni D-E-N-R Secretary Ramon Paje na alegadong nagtataong kakusgan sa nasabing grupo na magsagibo nin "open pit and tunnel method" na pagmimina sa laog kann 25,000 ektarya nin daga sa Sitio Balabag, sa banwa kan Bayog.\nEnot nang tinawan nin paliwanag ni Mines and Geosciences Bureau Director Leo Jasareno na dae nin datos an D-E-N-R na an siring na permiso ipinaluwas kun kaya an mga pirma kan mga opisyales kan ahensya sa dokumento talagang pineke.\nAn pekeng E-C-C na may petsang Octobre 20, 2014 na may bilang na ECC-R9-MBC-001-2014, gamit an letterhead kan Environmental Management Bureau o E-M-B katakin an logo kan D-E-N-R sarong palsipikadong dokumento dahilan ta an nakabugtak na address kaini North Avenue imbes na Visayas Avenue.\nKatakod kan siring na bagay, nagsasagibo na nin hararom na imbestigasyon an D-E-N-R para mapanimbag an mga tawong nasa likod kan magpaluwas kan pekeng permiso.\nBroadcast Release: November 3, 2014


Canaman - Wikipedia\n(Pinagbalikwat gikan sa Canaman, Camarines Sur)\nAn Canaman sarong ikaapat na klaseng banwwan na namumugtak sa katahawan kan probinsya kan Camarines Sur, Filipinas. An designadong zip code kaini iyo 4402. Susog sa sensus kan 1 Mayo 2020, igwa ining 36,205 katawong nag-eerok digdi sa 6,968 kaharongan. Igwa ining sukol na 43.27 kilometro kwadrado.\nKinamumugtakan kan Canaman\nTagboan: 13°39′0″N 123°10′12″E Tagboan: 13°39′0″N 123°10′12″E\n20,446 votantes (9 Mayo 2019)\nSilyo kan Canaman\nNapapalibotan an banwaan kan Magarao sa norte, Syudad nin Naga sa subangan, Camaligan sa sur, asin salog Bikol sa sur-sulnopan. Kurting baoo an sakop kaini na yaon sa 123°-04’-00” hanggan 123°-11’-00” mga latitud asin 12°-36’-40” hanggan 13°-36’-40”-00 mga longhitud. An sukol kaini 6 na kilometro poon norte hanggan sur asin 14 km. poon subangan hanggan sulnopan.\n"Bangon Canaman!" an kurahaw kan presenteng municipio. Bisto an banwaan sa mga apod na "Ronâ nin Pinakapurong Tataramon na Bikol" (Home of Purest Bicol), "Tambobong nin Kulturang Bikolnon" (Citadel of Bicol Culture), asin "Minundagan kan Tangcong Vaca Guerilla Unit" (Birthplace of Tangcong Vaca Guerilla Unit). Digdi madadalan an Lagaylay tuyong bulan nin Mayo.\nSaro sa taga-Canaman na may hararom na ambag sa Kulturang Bikolnon iyo si Clemente Alejandria, namundag sa barangay kan Dinaga. Siya sarong makatta na segun sa mga presenteng parasurat garo "bulos nin tubig sa sapa" an mga rawitdawit.\nSarô sa mga bistong namamanwaan kaini iyo an historian asin profesor na si Danilo Gerona. Taga-Canaman o Canamanon (alagad mas pigpipili an naenot huli sa pagiging purong Bikol kan pantakod na taga), an apod sa mga nageerok digdi.\n2 Opisyales kan barangay\n5 Mga kaugalian\n6 Mga sikat na gamit\n7 Lista nin mga eskwelahan\n8 AM transmitter\n9 Kataytayan nin mga ladawan\n10 Mga hihilngan\nNababanga an Canaman sa 24 barangay.\nDel Rosario - "Tacolod"\nSan Agustin - "Gotob" (dating saróng sitio)\nSan Francisco - "Bawà"\nSan Jose East - "Calambog (mambog) na Sadit"\nSan Jose West - "Calambog (mambog) na Dakulà"\nSanta Teresita - "Gogon"\nAn "San Francisco" saro sa bienti kuatrong barangay na sakop kan Munisipyo nin Canaman. Bistado an barangay na ini sa apod na Barangay "Bawa". Sosog sa mga gurang sa barangay na ini, "Pawa" an dating ngaran kan barangay na ini. An barangay na ini bistado pa sa bansag na "Pulang Isla". Inapod ining arog kaiyan huli ta haros gabos na nakaistar igdi mga paramama. Dawa magsarain kaya ang mga tao igdi nagmamarama kaya inapod na "Pulang Isla". Ini igwang sadiring elementarya na kun sain an mga kaakian matatawan na nin maray edukasyon. San Francisco Elementary School an ngaran kan eskwelahan. An eskwelahan na ini haros trentang taon na. Igwa man ini nin sadiring simbahan na kun sain an patron iyo si San Francisco de Asisi. Igwa ini haros dos mil na tao na nakaistar igdi sa ngonian taon.\nOpisyales kan barangayLiwaton\nAn mga minasunod iyo an mga nanggana sa eleksyon kan Oktubre dos mil trese:\nPerpekto Ramos Jr. (nanginginotang kagawad)\nJun Bermudo Jr.\nMelba De Castro\nMarites De Mesa\nMark Anthony Barrosa\nPinag uurgulyo kan mga taga bawaan saindang pagbuhay na iyo an mga minasunod:\npagtanom nin paroy katabang an saindang ataman na damulag (pag-uma)\npaggibong tiklad hali sa dahon nin nipa\npaglaya asin pagpukot nin sira sa kasalugan\npag'ataman nin mga hayop arog kan orig, manok, pato, itik asin ganso.\nAn mga taga Bawa mahihigos na tao, tataong magmakulog sa iba, mapinadangat sa lambang saro, maginalang-galang lalo na sa mga gurang, makusog an pagtubod sa Kagurangan, matinabang tabang sa mga nangangaipo asin nagkakaburunyog asin nagkakasararo sa dawa ano mang unos an pinag aaragihan.\nMga sikat na gamitLiwaton\nIni saro sa pinagkakakitaan kan mga babae sa munisipyo kan poro Del Rosario, Mangayawan,Iquin,Pangpang,San Nicolas saka San Agustin.\nSaro ining gamit na nakukua sa mga lumang papel kan sarong munisipyo. Ngonyan nagin nang sarong hanapbuhay ta dakul nang mga taga-banwa an naggigiribo kaini asin pinapabakal sa sentro.\nBayong asin kayab\nAn mga taga-banwaan, orog na an mga taga Sta. Cruz, an hanapbuhay iyo an paggibo nin mga ba'yong asin abaniko gibo hale sa bulos o anahaw. Alagad, huli ta maipo na an materyal na ini, napedir pa sa katagalogan kan anahaw.\nLista nin mga eskwelahanLiwaton\nCanaman Central School - Barangay Dinaga\nHaring-San Agustin-Baras Elementary School - Barangay Haring\nIquin Elementary School\nTacolod Elementary School - Barangay Del Rosario\nSta. Cruz National Highschool\nNorthern Canaman Highschool - Barangay Fundado\nMariner's Polytechnique Colleges Foundation - Barangay Baras\nPhilippine Aeronautical College - Barangay Baras\nPre-school at Elamentarya"\nKurtland Grade SCHOOL - Barangay Baras\nDZGE 855 kHz (Audiovisual Communicators, Inc.)\nCanaman Peoples Center\nPartisipantes kan Lagaylay 2008\nAn simbahan katoliko (luma)\nMonumento kan TVGU sa Requejo Park (luma)\nCanaman marks 408th fiesta; history, evangelization traced\nCCS Batch 1995\nPinaghugot gikan sa "https://bcl.wikipedia.org/w/index.php?title=Canaman&oldid=223350"


Home / Albay / Legazpi City / mayon / Dahil sa haranapan nin relief, tabang kan DSWD ididirekta na sa mga alkalde\nDahil sa haranapan nin relief, tabang kan DSWD ididirekta na sa mga alkalde\nBicol Standard Newspaper Wednesday, February 07, 2018 Albay, Legazpi City, mayon\nLegazpi City - Direkta nang itatao kan Department of Social Welfare and Developement (DSWD-Bicol) an saindang tabang sa mga Alkalde kan 3 siyudad asin 6 na munisipyo na apektado kan pagtuga kan Mayon sa Albay.\nResulta ini kan urulay kan mga Alkalde asin kan nasabing ahensiya ngani mapondo na an duda na wara man nahihiling na tabang gikan sa DSWD.\nNag ugat an isyu sa haranapan nin relief na nangyari kan nakaaging Mayon eruption briefing sa Camp General Simeon Ola kaiba si Sec. Francis Tolentino, an pigtalagang emisaryo ni Presidente Rodrigo Duterte ngani asikasuhon an problema sa mga evacuation centers.\nDigdi, pigkwestiyon kan mga Alkalde an gari "missing in action" na sistema kan DSWD kun saen nagngangalas suboot sinda kun napasaen an sinasabing P32.8 million na tabang kan ahensiya mantang puro sa provincial government an nareresibe ninda.\nSa paliwanag kan Regional Director kan ahensiya na si Arnel Garcia, sinabi kaining\npigtatao ninda sa Provincial Social Welfare and Developement (PSWDO) an tabang asin iyo naman an bahala na magtaltag sa mga munisipyo an siyudad.\nTinawan doon kaini na sa ikatulong aldaw pa sana pakatapos kan nangyaring Phreatic Explosion kan Enero 13, 2018, nagtao na tulos sinda nin mga food and non food items sa PSWDO.\nNilinaw ni garcia, na augmentation o pandagdag sana man an saindang papel, alagad kun hahagadon an full support ninda, kayang suplayan an gabos na bakwit nin maski umabot nin 100 na aldaw pa.\nKun babalikan, naglataw sa mga bareta na enterong hali sa kanya kanyang IRA o Internal Revenue Allotment sana kan mga LGUs an pighahalian kan pondo ngani itabang sa mga bakwit.\nAlagad, sa record na kapot ni Garcia, nagluluwas na sa sobra P168 million na nagastos sa haros sarung bulan na pag alburuto kan Mayon, P48.8 million digdi an hali a LGUs, P68.8 million sa National Government, P18.3 million sa mga NGOs, asin P38.2 million hale sa sainda sa DSWD.\nDahil sa haranapan nin relief, tabang kan DSWD ididirekta na sa mga alkalde Reviewed by Bicol Standard Newspaper on Wednesday, February 07, 2018 Rating: 5


Minatubod Ako Sa Diklom: May 2006\nPosted by Kristian Cordero at 1:53 PM 1 comment:\nPosted by Kristian Cordero at 2:40 PM 3 comments:\nPosted by Kristian Cordero at 1:20 PM 1 comment:\nSa pagsurat nin rawit-dawit/tula, mawot ko an pagdakop nin sarong eksena, sin sarong imahe na garo minapitik sana kan buton nin kamera dangan mahiling kong nagririlitong na an mga payo kan nakahiling/nakabasa/nakaintindi. Kun dai akong susuraton, kapot ko an kamera asin naghahanap ako nin mga imahe, idtong mga pinasipara na sana kan memorya. Enot akong natitikbahan sa mga ladawan na ini. Enot akong nagsusuriyaw sa kada pagtapos kan sarong akda. Asin siring kaidtong sarong tawo na nagdaralagan sa poblasyon na huba, minahali man ako sa tubig asin hinahanap an enot na tawong makagaw kaining gatol kan butlig ko sa payo.\nPosted by Kristian Cordero at 1:04 PM No comments:\nPosted by Kristian Cordero at 6:35 PM No comments:


firesetter news: Mga Fundamental na Katongdan kan Simbahan\nAn hade an may katongdan sa paggobyerno, sa paggamit kan mga kayamanan kan banwaan, asin pagsurog sa katawohan. An mga padi man an namamayo sa pampublikong pamibi, an mga nag-aataman sa templo, asin nagtutukdo sa mga tawo kan mga tugon kan Dios susog sa mga Kasuratan. An hade nagsisimbag kan mga temporal na pangangaipo kan banwaan: seguridad, ekonomiya, hustisya. An mga padi nagsisimbag kan kan mga espiritual na pangangaipo kan banwaan: pamibi, tradisyon, biblia. Sa suanoy na Israel igwa man nin mga propeta. Kairiba kan hade asin padi, an propeta namamayo man sa banwaan sa paagi kan direktang pagpagirumdom asin pagsadol manungod sa kabotan kan Dios. Dakul sa mga propeta dai kabale sa insitutional framework kan paggogobyerno sa Israel alagad midbid an saindang kahalagahan nin huli ta sinda an tanda kan presensya asin pagkamoot ni Yahweh sa banwaan.\nSa pag-abot ni Jesus, an lambang Kristyano na binonyagan sa ngaran niya, minaako man kan tolong katongdan nin pagkapadi, pagkapropeta asin pagkahade. Bilang komunidad nin mga mga nagtutubod, an Simbahan may siring man na katongdan. Ano an boot sabihon kan mga dignidad asin katongdan na ini na inako ta hale ki Cristo?\nAn Pagkapadi niato iyo an pagsabuhay kan pamibi asin padagos na pagrani sa Dios. Lambang Kristyano inaapodan bako sana mamibi para sa sadiri kundi para sa kapwa asin sa dakulang komunidad nin katawohan. Lambang Kristyano inaapodan bako sana maghingowa para sa sadiring kabanalan, kundi na magtabang sa pagdara kan kapwa pasiring sa Dios. An katongdan na ini ginigibo kan Simbahan sa paagi kan mga gawe nin liturhiya, pagpamibi, asin pagdebosyon sa bilog na taon. An pinakahalangkaw na kapahayagan kaini iyo an Banal na Misa kun saen nagkakatiripon an banwaan asin sarabay na pig-aatang sa Ama an sakripisyo ni Cristo.\nAn Pagkahade niato iyo an paglingkod asin pag-ataman sa kapwa asin kapalibutan. Lambang Kristyano inaapodan na bako sana pakarayon an sadiri, na kamotan bako sana an pamilya o mga harani sa puso, kundi na maging tawo para sa kapwa (men and women for others). An Simbahan nagpapahiling kan saiyang pagkahade sa ministeryo kan pagiging pamayo, asin sa mga gibong-herak. Dakulang parte kan misyon kan Simbahan an pagtabang sa mga nangangaipo, pagsurog sa mga maluya asin paghanap sa mga nalalagalag.\nAn Pagkapropeta niato iyo an padagos na pag-otob kan kabotan kan Dios asin pagsaksi kan buhay tinao Niya satuya huli ki Cristo. Kaiba kaini an pagpagirumdom sa mga nasasala an dalan na linalakawan, asin pagpapalinaw sa dimension na moral kan mga gawe kan sociedad susog sa Kasuratan asin kabotan kan Dios. Pagnaggigibo kita nin tama asin nagbabalangibog kan Tataramon kan Dios, ginigibo niato an satong pagkapropeta. Sa dakul na beses, an satong Simbahan nagpapagirumdom asin nag-aagyat sa katawohan, lalo na sa mga makapangyarihan, manungod sa pagiging maimbod sa kabotan kan Dios nin huli ta an pagtubod asin moralidad dai dapat mawara sa pulitika, ekonomiya asin edukasyon.\nSiring ki San Jose na nagtubod sa tataramon kan Dios sa paagi kan anghel, asin na nag-atang kan buhay sa pag-ataman kan saiyang mag-ina, asin siring ki Propeta Isaias na nagsaksi sa katotoohan kan presensya asin pagkamoot kan Dios, ipamibi niato na maotob sa bolanos na puso an satong mga katongdan bilang mga hade, padi asin propeta huli ki Cristo.


Home / Camarines Sur / Lupi / News / Police / Police Report / Harong, sinalakat sa Lupi, CSur; P70,000 na mga gamit asin cuarta linalay\nHarong, sinalakat sa Lupi, CSur; P70,000 na mga gamit asin cuarta linalay\nBicol Standard Newspaper Tuesday, June 25, 2019 Camarines Sur, Lupi, News, Police, Police Report\nLUPI, Camarines Sur (Bicol Standard) -- Mayong huraw an mga incidente nin pananalakat ngonian sa man laen-laen na banwaan sa Camarines Sur, an pinaka ultimo sa record kan pulis nangyari sa Zone 3 kan Brgy Poblacion digdi.\nSegun sa pulis, an incidente nangyari poco mas o menos alas 6:00 nin bangui, asin an biktima iyo an residencia kan mag agom na si Bernardo asin Nancy Alibuso.\nLinalay kan dai nabistong para salakat an haros kantidad P70,000 na mga gamit asin cuarta, na sinimot sa laog kan residencia kan familya Alibuso.\nAfuera kaini, binitbit pa kan parahabon an saindang mga appliances, arog kan 32-inch na TV na nagkakantidad P19,000; reloj sa kamot na kantidad P5,000, kurtina sa harong, 8GB flash drive na kantidad P450 asin cash na cuarta na kantidad P41,000.\nPwedeng pusikit nang parahabon an nag gibo kan krimen, sabi kan mga nag siyasat.\nNakalaog sa harong kan biktima an parahabon sa paagui kan rinaot na bintana na inagihan kan suspechado.\nMayo pa nin nakukuang informasyon kun sisay an nasa likod kan nasambit na pananalakat.\nHarong, sinalakat sa Lupi, CSur; P70,000 na mga gamit asin cuarta linalay Reviewed by Bicol Standard Newspaper on Tuesday, June 25, 2019 Rating: 5


Si Michelangelo di Lodovico Buonarroti Simoni (Marso 6, 1475 - Pebrero 18, 1564) sarong pintor, eskultor, arkitekto, inhenyero, asin poeta sa panahon na Renaissance. Sinasabi na an talento asin abilidad niya sa mga disiplinang saiyang pigkasibotan nakaarog nanggad ki Leonardo Da Vinci.\nSarong pinta ki Michelangelo ni Jacopino del Conte sa edad na 50\nPinta ki Michelangelo Buonarroti sa edad na 72 ni Giulio Bonasone, (1546)\nNabistong gayo si Michelangelo sa paggibo kan fresco sa Kapilya nin Sistine, an Huring Pagsisilot sa altar igdi, an "An Pagkamartir ni San Pedro" asin "An Pagbagong boot ni San Pablo" sa Cappella Paolina sa Batikano. Siring man saiyang haman an David asin an Pieta, an Birhen, Bacchus, Moises, Rachel, Leah, mga eskulturang bantogan na gayo. An simboryo kan Basilika ni San Pedro siya man an nagdesenyo.\nNano'dan ni Michelangelo an arte sa pagpinta kan siya nag'erok sa Florencia sa edad na sampolo may apat. Natais niyang maray an pagpinta sa bodega ni Domenico Ghirlandaio manta na inaarog niya an mga gibo kan si mga nakaaging bantogan na mga pintor kan Florencia arog ka Giotto asin Masaccio. An talento niya sa eskultura nano'dan niya sa hardin ni Lorenzo il Magnifico kun saen dakul mga antigong estatuwa asin rebulto, asin an abilidad niyang ini sa pag'arog iyo an enot na nagpabantog saiya. Kan magadan si Magnifico (1492), si Michelangelo nagbaya' na sa banwang ginikanan niya, nagpasiring sa Venecia asin Bologna asin duman tinapos niya an "Arco di San Domenico".\nAn hinaman ni Michelangelo sa lambang disiplinang nano'dan niya sa lawig kan saiyang buhay sinasabing pambihira asin kadakul talaga; an mga nawalat na mga kasuratan, mga ginuhit asin mga pagromdom manongod saiya nagpapatotoo lamang na siya na an pinaka'dokumentadong personahe sa ika-16 na siglo. Duwa sa bistong maray na obra niya, an Pieta asin David, saiyang pig'eskultor kan siya dai pa na'edad trienta. Si Michelangelo an tinata'wan kredito kan duwa sa pinaka may impluwensyang obra sa fresco sa historya nin Arteng Solnopan: an tanawon kan Genesis na yaon sa kisame asin an Ultimong Pagsisilot sa altar kan Kapilya nin Sistine sa Roma. Bilang arkitekto, siya an kagpoon kan inapod na istilong Mannerista sa Biblioteca Laurentian. Sa edad na 74, siya an nagsangle ki Antonio da Sangalio na Hubin komo arkitekto kan Basilika ni San Pedro. Si Michelangelo pinaghira an plano, an bandang solnopan natapos susog sa desenyo niya asin an simboryo nahaman na may diit na paghira kan siya nagadan na.\nSa pagpatotoo kan saiyang napapalaen na kabantogan, siya an pinaka'enot na artistang taga-Solnopan na an biograpiya pinalagda' manta na siya buhay pa. Duwa kaini pinublikar, saro gibo ni Giorgio Vasari na nagtaram na si Michelangelo na an nagdadara kan pinaka'alitoktok nin artistikong kahamanan sa pagpoon kan Renaissance, sarong punto de vista na nagdanay sa historya nin arte nin pirang siglo. Sa panahon niya, siya parati binabansagan na Il Divino ("an Langitnon"). Saro daa sa kalidad na admiradong maray kan saiyang kagurubay iyo an saiyang "terribilista", sarong "nakaka'ara' na pagmateng kadakulaan" an pinupukaw sa mga naghihiling sa saiyang mga obra. Dakul na nagsurunod na mga artistang nag'ngata' na arogon an saiyang makuri asin sobrang personal na istilo na nagbunga kan istilong Mannerismo, an sinasabing nagbutwang mayor na hiron sa Arteng Solnopan sunod sa inapod na 'High Renaissance'.\nSi Michelangelo namundag kan Marso 6, 1475 sa Caprese harani sa Arezzo (Ngonyan ini nangaranan nang Caprese Michelangelo). Pirang henerasyon an saiyang pamilya mga saradit sana man na kagrogaring nin bangko. An ama niya totoo, si Lodovico di Leonardo di Buonarroti di Simoni, nasasakitan na mamantener an toltol na operasyon kaini kaya nagtatagakapot nin pwesto sa gobyerno. Kan si Michelangelo inaki, an ama niya sarong administrador sa hudikatura sa Caprese asin administrador lokal kan banwaan nin Chiusi. An ina ni Michelangelo iyo si Francesca di Neri del Miniato di Siena. An mga Buonarroti nagtutubod na gikan sinda ki Kondesa Mathilde nin Canossa y siya mismo may pagtubod na totoo ini. Pakamundag saiya, an pamilya niya nagbalik na sa Florence kun saen siya nagdakula. Durante kan halawig na paghelang asin pakagadan na ngane kan ina niya, siya naki'estar sa pamilya nin sarong kantero sa banwaan nin Settignano, kun saen an ama niya may pagrorogaring na daga na kuanan nin marmol asin patin sarong oma. Sinasabi ni Michelangelo paagi nin pagsurat ni Giorgio Vasari, "Kun ano ta may pakinabang ako, huli ta namundag asin nag'estar ako sa banwa nindong banayad an panahon. Kadungan kan gatas na sinuso ko sa sakong yaya, nakanood akong magin mahusay magkapot nin tigib asin martilyo na iyo an iginigibo ko nin mga pigura."\nAn eskulturang 'David' ni Michelangelo\nSi Michelangelo pinadara siya kan saiyang ama na mag'adal nin gramatika sa Humanistang si Francesco da Urbino sa Florence kan siya solterito.[b] Alagad, an hubin na Michelangelo mayong interes sa pagklase niya; mas ginugusto niya pang magparakopya kan mga pinta sa mga simbahan asin hinahanaphanap an pag'iriba nin mga pintor. Pag'edad niyang trese, pinagibong peyon siya ki Domenico Ghirlandaio. Kan siya katorse pa sana, an ama niya nakumbinsi si Ghirlandaio na siya bayaran na bilang sarong artista, bagay na pambihira kan mga panahon na idto. Kan taon 1489, si Lorenzo de' Medici, an de factong namoon sa Florence, naghagad ki Ghirlandaio nin duwang pinakamahusay na pupilo, si Ghirlandaio pinadara si Michelangleo asin si Francesco Granacci. Poon 1490 abot 1492, si Michelangelo nag'atender sa Humanistang akademya na tinogdas ni Medici na nag'aayog sa impluensyang Platoniko. Siya nag'adal nin eskultura sa irarom nin paggiya ni Bertoldo di Giovanni. Sa akademya, an pana'naw asin arte ni Michelangelo napairarom na gayo sa impluensya kan si mga prominenteng mga pilosopo asin mga eskritor kan mga panahon na idto, kabali na diyan sinda Marsilio Ficino, Pico della Mirandola asin Poliziano. Kan panahon na ini si Michelangelo inukit an Madonna of the Steps (1490–1492) asin Battle of the Centaurs (1491–1492). an huri binase sa tema na pigswestiyon ni Poliziano ssin kinomisyon ni Lorenzo de Medici. Manta na siya nakapeyon ki Bertoldo di Giovanni, si Pietro Torrigiano tinaplong siya sa dungo, bagay na iyo an nakatiko kan saiyang dungo na naririsang maray sa saiyang mga retrato. Edad niya pa sana kaini 17.\n↑ 1.0 1.1 Michelangelo. (2008). Encyclopædia Britannica. Ultimate Reference Suite.\n↑ 2.0 2.1 J. de Tolnay, The Youth of Michelangelo, 11\n↑ 3.0 3.1 C. Clément, Michelangelo, 5\n↑ 4.0 4.1 A. Condivi, The Life of Michelangelo, 9\n↑ "Will the Real Michelangelo Please Stand Up?". Retrieved 14 December 2009.\nPinaghugot gikan sa "https://bcl.wikipedia.org/w/index.php?title=Michelangelo&oldid=170889"\nLast edited on 29 Abril 2018, at 21:18\nHuring pigliwat an pahinang ini kan 29 Abril 2018, alas 21:18.


TAANO ta ginamit ni Jesus an pananaram na “namundag . . . sa espiritu” kan sia magtaram manongod sa bautismo sa banal na espiritu? (Juan 3:5) Kun ginagamit bilang pananaram na may piguratibong kahulogan, an tataramon na “pagkamundag” nangangahulogan na “kapinonan,” siring baga kan pananaram na “an pagkamundag nin sarong nasyon.” Huli kaini, an terminong “bagong pagkamundag” nagpaparisa nin “bagong kapinonan.” Kun siring, an may piguratibong kahulogan na mga pananaram na “namundag” asin “bagong pagkamundag” nagdodoon na magkakaigwa nin bagong kapinonan sa relasyon nin Dios asin kan mga binautismohan sa banal na espiritu. Paano nangyayari an lubos na pagbabagong iyan nin relasyon?\nTanganing ipaliwanag kun paano nag-aandam an Dios nin mga tawo na magigin mga namamahala sa langit, si apostol Pablo naggamit nin ilustrasyon na kinua sa buhay pampamilya. Nagsurat sia sa mga Kristiano kan panahon nia na sinda makakaeksperyensia nin “pag-ampon bilang mga aki” asin kun siring, an magigin pagtratar nin Dios sa sainda “garo mga aki.” (Galacia 4:5; Hebreo 12:7) Tanganing maaraman kun paano an halimbawa dapit sa pag-ampon makakatabang sa saro na masabotan an klase nin pagbabago na nangyayari kun an indibiduwal binautismohan sa banal na espiritu, isip-isipa giraray an ilustrasyon dapit sa hoben na lalaki na gustong mag-enrol sa eskuelahan na para sa mga estudyanteng taga baryo.\nSarong Pagbabago Huli sa Pag-ampon\nSa ilustrasyon, an hoben na lalaki dai makaenrol sa eskuelahan huling sia bakong taga baryo. Ngonyan, imahinara na sarong aldaw, may dakulang pagbabago na nangyari. Sia legal na inampon nin ama nin sarong pamilya na taga baryo. Ano an epekto kaiyan sa hoben na lalaki? Bueno, huling inampon bilang aki, sia puedeng igwa na ngonyan kan mga deretso na kapareho kan sa iba pang hoben na taga baryo—kaiba an deretso na mag-enrol sa eskuelahan na iyan. Biyong binago kan pag-ampon sa saiya an mga oportunidad nia.\nIiniilustrar kaini sa mas makahulogan nanggad na paagi an nangyayari sa mga namumundag giraray. Isip-isipa an nagkapirang pagkakaagid. An hoben na lalaki sa ilustrasyon aakoon sa eskuelahan solamente kun maabot nia an kahagadan tanganing makalaog dian—an pagigin taga baryo. Pero, kun sa saiya sana, dai nia maaabot an kahagadan na iyan. Kaagid kaiyan, may mga tawo na aakoon na magin namamahala sa Kahadean nin Dios, o langitnon na gobyerno, alagad solamente kun maabot ninda an kahagadan tanganing makalaog dian—an pagigin “namundag giraray.” Pero, kun sa sainda sana, dai ninda maaabot an kahagadan na iyan huling an pagkamundag giraray nakadepende sa Dios.\nAno an nagpabago sa kamugtakan kan hoben na lalaki? An legal na proseso nin pag-ampon. Siempre, dai binago kan prosesong iyan an pagkatawo kan hoben na lalaki. Pakatapos kan pag-ampon sa saiya, sia pa man giraray an tawong iyan. Dawa siring, pakatapos na maabot an legal na mga kahagadan para sa pag-ampon, an hoben na lalaki nag-ako nin bagong kamugtakan (status). Tunay nanggad na sia nakaeksperyensia nin bagong kapinonan—sarong bagong pagkamundag, sabi ngani. Sia inako na bilang aki, na nagtao sa saiya nin deretso na makaeskuela sa eskuelahan asin magin kabtang kan pamilya kan ama na nag-ampon sa saiya.\nKaagid kaiyan, binago ni Jehova an kamugtakan nin sarong grupo nin bakong sangkap na mga tawo paagi sa paggibo nin legal na proseso na amponon sinda bilang mga aki nia. Si apostol Pablo, na kabilang sa grupong iyan, nagsurat sa mga kapagtubod: “Kamo nag-ako nin espiritu nin pag-ampon bilang mga aki, na paagi sa espiritung ini kita nagkukurahaw: ‘Abba, Ama!’ An espiritu mismo nagpapatotoo kaiba kan satong espiritu na kita mga aki nin Dios.” (Roma 8:15, 16) Iyo, paagi sa proseso nin pag-ampon, an mga Kristianong iyan nagin kabtang kan pamilya nin Dios, o “mga aki nin Dios.”—1 Juan 3:1; 2 Corinto 6:18.\nSiempre, dai binago kan pag-ampon na iyan nin Dios an pagkatawo kan mga inampon, huling sinda nagdanay na bakong sangkap. (1 Juan 1:8) Minsan siring, arog kan ipinaliwanag pa ni Pablo, pakatapos na maabot an legal na mga kahagadan para sa pag-ampon, sinda nag-ako nin bagong kamugtakan. Kadungan kaiyan, an inampon na mga aking iyan tinawan kan espiritu nin Dios nin makosog na pagtubod na sinda mabubuhay kaiba ni Cristo sa langit. (1 Juan 3:2) An malinaw na makosog na pagtubod na iyan huli sa banal na espiritu nagtao sa sainda nin biyong bagong pagmansay sa buhay. (2 Corinto 1:21, 22) Iyo, nakaeksperyensia sinda nin bagong kapinonan—sarong bagong pagkamundag, sabi ngani.\nManongod sa inampon na mga aki nin Dios, an Biblia nagsasabi: “Sinda magigin mga saserdote nin Dios asin kan Cristo, patin mamamahala bilang mga hade kaiba nia sa laog kan sangribong taon.” (Kapahayagan 20:6) Kaiba ni Cristo, an inampon na mga aki nin Dios magigin mga hade sa Kahadean nin Dios, o langitnon na gobyerno. Sinabihan ni apostol Pedro an mga kapagtubod na sinda maako nin “dai nalalapa asin daing digta patin dai napaparang mana” na “nakatagama sa kalangitan” para sa sainda. (1 Pedro 1:3, 4) Iyan tunay nanggad na mahalagang marhay na mana!\nMinsan siring, an pamamahalang ini nagpapalataw man nin hapot. Kun an mga namundag giraray na iyan mamamahala bilang mga hade sa langit, sairisay an pamamahalaan ninda? An hapot na iyan sisimbagon sa sunod na artikulo.\nAno an sinabi ni Pablo manongod sa pag-ampon?


Home / Bicol / Camarines Sur / Naga City / LGU Naga City, stricto sa mga paputok\nBicol Standard Newspaper Sunday, December 16, 2018 Bicol, Camarines Sur, Naga City\nNAGA CITY (Bicol Standard) -- Pig orolayan kan mga oficial kan LGU Naga asin an 27ng Punong barangays kan Ciudad an mga estratihiya para maseguro na maging matuninong an halawig na holidays, en connection kan pag gamit nin mga rebentador asin pyrotechnics.\nTinawan nin orientation an mga punong barangays kan mga rekisitos sa pagpabakal nin rebentador asin iba pang pyrotecnic products sa saindang mga lugar, sabi kan gobierno lokal kan Naga City.\nSiring man, tinawan pa nin briefing an mga punong barangay kan mga lugar na pig designar bilang community fireworks display places sa saindang mga barangays, sabi ni Renne Gumba, an pamayo kan Public Safety Office asin chairman kan Task Force Paputok, durante kan press briefing.\nMientrastanto, an hefe kan Marketing Enterprise and Promotions Office nag rerepaso na ngonian kan mga pig sumitir na mga applications kan mga retailers asin distributors, na saro sa mga rekisitos sa pagpabakal nin mga productong siring kaini kun panahon kun Pasko.\nIdinugang ni Gumba na an mga matinda dapat mag agi sa orientation asin seminars na pig organisar kan gobierno lokal kan Naga City asin sa pakikipag tabangan kan Bureau of Fire protection, antes na approbaran an saindang applications asin i-release.\nLGU Naga City, stricto sa mga paputok Reviewed by Bicol Standard Newspaper on Sunday, December 16, 2018 Rating: 5